GBE BUBU Albanian Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Korean Latvian Lithuanian Malagasy Norwegian Papiamento (Curaçao) Polish Portuguese Romanian Russian Setswana Slovak Slovenian Spanish Swahili Swedish Tagalog Turkish Ukrainian\n“Ame aɖeke meganɔ dowòme, si . . . saa gbe dea ame o.”—MOSE V, 18:10, 11, NW.\nGOLOÐOÐO nye nyati aɖe si ŋu woʋlia nya le vevie. * Goloɖola bibiwo gɔ̃ hã mete ŋu ɖea nusi wònye la gɔme tututu o. Nusi ame geɖe bu be goloɖoɖo ame nye enye be woato mɔ aɖe dzi akpɔ ŋusẽ ɖe ame aɖe ƒe ŋutenɔnɔ dzi alo ana be amea naganɔ eɖokui me o. Gake nusi me ame akpa gãtɔ tsɔ ɖe le enye nusi goloɖoɖo ate ŋu awɔ ke menye nusi wònye o.\nLe ɣeyiɣi siawo me la, eva bɔ le dukɔ aɖewo me be atikewɔlawo nakafu goloɖodɔyɔmɔnu na amewo. Le kpɔɖeŋu me, magazine si nye Psychology Today gblɔ be: “Goloɖodɔyɔmɔnu ate ŋu ada taɖui, aɖe kuléle me vevesese dzi akpɔtɔ, akpe ɖe ŋuwò nàdzudzɔ atamanono, exɔna ɖe amedede alɔ̃me teƒe, eye edzia nusɔsrɔ̃ŋutete ɖe edzi—eye esiawo katã megblẽa naneke le ame ŋu o.” Ke hã ame geɖe kpɔe be goloɖoɖo do ƒome kple gbɔgbɔyɔyɔ kple vivimenuwɔwɔ.\nNukae nye Biblia ƒe nukpɔsusu? Ele eme be Biblia menye atikewɔgbalẽ o, eye meƒo nu tso goloɖodɔyɔmɔnu ƒe nyatia ŋu tẽ o ya. Gake gɔmeɖose siwo le Mawu ƒe Nya me ate ŋu akpe ɖe mía ŋu míanya Mawu ƒe nukpɔsusu le eŋu.\nGoloɖoɖo Kple Vivimenuwɔwɔ—Kadodo aɖe Le Wo Domea?\nÐe nya si nye be goloɖoɖo do ƒome kple vivimenuwɔwɔ la nye ame aɖe ƒe nususugblɔ si ŋu kpeɖodzi aɖeke mele oa? Alakpagli siwo dzena le sinimawo me kple ŋutinya kpakpawo ate ŋu ana amewo nabui nenema, gake kpeɖodzi ŋutɔŋutɔ li be kadodo le goloɖoɖo kple gbɔgbɔyɔyɔ dome. Encyclopedia of Occultism and Parapsychology ɖe nu me tso goloɖoɖo ŋu be: “Ƒomedodo kplikplikpli le nya siwo ku ɖe eŋu kpakple gbɔgbɔyɔyɔ dome.” Zi geɖe la, wobua alesi nu dzea amewo dzi ne wole Subɔsubɔ kɔnu aɖewo wɔm, si nye dzosasa kple akunyawɔwɔ ƒe akpa aɖe le ŋutinya katã me la be enye goloɖoɖo ame ƒe nuwɔna tɔgbe aɖe. Azɔ hã nunɔla siwo nɔ blema Egipte kple Hela ɖoa golo amewo womeganɔa ŋute tututu o ne wole agbagba dzem be woada dɔ aɖewo le woƒe alakpa mawuwo ƒe ŋkɔ me.\nNumekugbalẽ si míeyɔ va yi la gblɔ be: “Egbea gɔ̃ hã la, wobua goloɖoɖo ƒe nuwɔna geɖe be enye ‘Gbɔgbɔyɔyɔ.’” Togbɔ be mele bɔbɔe be woanya afisi goloɖonuwɔna vovovowo ƒe vivimenunyenye se ɖo o hã la, nyateƒenya lae nye be Mawu tsi tre ɖe gbɔgbɔyɔnuwɔna ƒomeviwo katã ŋu wòdze kɔte. (Mose V, 18:9-12; Nyaɖeɖefia 21:8) Eyata Kristotɔwo mate ŋu aŋe aɖaba aƒu alesi wodze ƒã be goloɖoɖo menɔ te ɖe Ŋɔŋlɔawo dzi o la dzi o.\nŊusẽ si Wòkpɔna Ðe Nuwɔna Dzi\nKe ŋusẽ si goloɖoɖo ame kpɔna ɖe amea ƒe susu kple nuwɔna dzi ya ɖe? Afɔku aɖewo anɔ emea? Nu ɖeka si ŋu míetsi dzi ɖo wòsɔ enye be amesi woɖo goloe mete ŋu kpɔa ŋusẽ ɖe eƒe nuwɔna dzi boo o. Goloɖofefewɔlawo wɔa mɔnu sia ŋudɔ, henaa amesiwo lɔ̃ woɖo golo wo wɔa nusiwo womawɔ ne wole ŋute o, eye wodzena abe amesiwo mu aha ene gɔ̃ hã.\nThe Encyclopedia Americana gblɔ le dutoƒo goloɖofefe siawo ŋu be: “Amesi woɖo goloe la te ŋu ɖea mɔ le eɖokui ŋu bɔbɔe hewɔa goloɖolaa ƒe adzamenudidiwo gɔ̃ hã dzi, ate ŋu aɖe mɔ le eɖokui ŋu bɔbɔe nudzodzro sẽŋu ɣaɣla siwo le eme la naɖu edzi, eye esime wòle goloɖoamea me la, ase le eɖokui me be hadomenuwɔna ŋuti sewo kple gɔmeɖose siwo dzi ye ŋutɔ yezɔna ɖo dometɔ aɖeke megakpɔ ŋusẽ ɖe ye dzi o.” Collier’s Encyclopedia gblɔ be: “Amesi woɖo goloe la ƒe tamebubuŋutete katã trɔna ɖe nu gobii aɖe ŋu tẽ megbemakpɔmakpɔe, si wɔnɛ be wòwɔa nusianu si ŋu goloɖolaa trɔ eƒe susu ɖo be wòawɔ la.”\nÐe nusia dze nusi me afɔku mele oa? Ðe nunya le eme be nyateƒe Kristotɔ nana ame bubuwo nato goloɖonuwɔnawo me akpɔ ŋusẽ ɖe eƒe susu dzia? Esia atsi tre ɖe apostolo Paulo ƒe aɖaŋuɖoɖo sia ŋu be: ‘Mitsɔ miaƒe ŋutilãwo wɔ vɔsasa gbagbe, si ŋuti kɔ, si dze Mawu ŋu, esi anye subɔsubɔ kɔkɔe si miawɔ kple miaƒe tamebubu ƒe ŋutete. Eye migana miaƒe anyinɔnɔ naɖi nuɖoanyi siawo tɔ o, hafi mitrɔ miaƒe nɔnɔme to miaƒe tamesusu ƒe yeyewɔwɔ me boŋ, bene miadzro nusi nye Mawu ƒe lɔlɔ̃nu, si nyo eye wòdzea eŋu nyuie, eye wòle blibo la me akpɔ.’—Romatɔwo 12:1, 2.\nÐe “dzitsinya nyui” ate ŋu anɔ Kristotɔ si ne wòɖe mɔ wokplɔe de nɔnɔme aɖe si me mate ŋu akpɔ ŋusẽ ɖe eƒe tamesusu alo dzodzro alo eƒe nuwɔnawo gɔ̃ hã dzi o mea? (Petro I, 3:16) Biblia xlɔ̃ nu be: “Mia dome amesiame nanya, alesi wòaɖe ye ŋutɔ srɔ̃a le kɔkɔenyenye kple bubu me.” (Tesalonikatɔwo I, 4:4) Edze ƒã be goloɖoɖo ame axe mɔ na amea be mate ŋu awɔ eƒe ŋutete ŋudɔ le nuxlɔ̃ame sia dzi wɔwɔ me o.\nLãmesẽ Deblibo ƒe Mɔkpɔkpɔ\nLe Biblia ƒe gɔmeɖose siwo ŋu míeƒo nu tsoe ta la, Yehowa Ðasefowo ƒoa asa na dɔyɔmɔnu siwo lɔ mɔɖeɖe le ame ɖokui ŋu be woaɖo goloe alo ame ŋutɔ naɖo golo eɖokui la. Wowɔa sedede si le Mose V, 18:10, 11 be: ‘Dzotɔ aɖeke meganɔ dowòme o’ la dzi. Le amesiwo dze ŋgɔ lãmesẽkuxiwo gome la, dɔyɔmɔnu bubu geɖewo li, siwo meku ɖe ameɖokui ƒoƒo ɖe vivimenuwɔwɔ ƒe afɔkuwo me alo ana be woaɖe mɔ le woƒe susu ŋu ame bubuwo nakpɔ ŋusẽ ɖe edzi ŋu o.\nNe Kristotɔwo ɖe wo ɖokui ɖa tso nuwɔna siwo ŋu Biblia ƒe gɔmeɖosewo tsi tre ɖo ŋu la, agbe mavɔ nɔnɔ le Mawu ƒe dzɔdzɔenyenye xexe yeyea me ƒe mɔkpɔkpɔ ate ŋu asu wo si. Le ɣemaɣi la ŋutilã kple susu me lãmesẽ deblibo asu ameƒomea si goloɖodɔyɔmɔnu mazãmazãe.—Nyaɖeɖefia 21:3, 4.\n^ mm. 4 Woɖe nɔnɔme si me amesi woɖo goloe nɔna me be: “Mɔnu aɖe dzi toto ana ame bubu maganɔ ŋute tututu o, si me amesi woɖo goloe megaɖoa ŋku nu dzi o alo nɔa nuwo ƒe nɔnɔme kpɔm le susu me afãafã, kpɔa nusiwo medzɔ o eye wòwɔa amesi ɖo goloe la ƒe didiwo dzi.”—The American Heritage Dictionary.\nƉoe Ɖe Amewo Ɖoe Ɖe Amewo Enyo Be Kristotɔwo Naɖe Mɔ Woaɖo Golo Woa?\ng03 7/8 axa 14-15


Psalmowo 9 - Holy Bible [Ewe Bible 1913] - (Psa 9)\nDawid ƒe ha na henɔ la, ne woadzi ɖe „Ŋutsuvi la ƒe ku“ ƒe gbeɖiɖi nu.\nMakafu Yehowa tso dzi blibo me, eye maxlẽ wò nukunuwɔwɔwo katã afia.\nMakpa dzidzɔ, dzi adzɔm de ŋuwò, eye manya wo ŋkɔ, wò dziƒoʋitɔ,\nle esi nye tutɔwote gbugbɔ ɖe megbee, wodze anyi, eye wotsrɔ̃ le ŋkuwò me ta.\nElabena woe tso nye nya kple nye kodzoɖoɖo la wode go; ebɔbɔ nɔ fiazi dzi, wò ʋɔnudrɔ̃la dzɔdzɔe.\nEhe nya de dukɔwo ŋu, ètsrɔ̃ ame vɔ̃ɖiwo, eye nètutu woƒe ŋkɔ da ɖikaɖika.\nWotsrɔ̃ futɔwo, wogbã woƒe duwo wozu aƒedo ɖikaa, eye ŋkuɖoɖo wo dzi megali o.\nKe Yehowa li tegbee, eye wodo eƒe fiazikpui anyi gli de ʋɔnudɔdrɔ̃ ŋu.\nAdrɔ̃ ʋɔnu xexeame godoo ɖe eteƒe, eye wòatso afia dzɔdzɔe na anyigba dzi dukɔwo.\nYehowa enye mɔ̃ sesẽ na hiãtɔwo, enye mɔ̃ sesẽ le xaxaɣiwo me.\nAmesiwo dze si wò ŋkɔ la, ɖoa ŋu ɖe ŋuwò; elabena wò, Yehowa, megblẽa amesiwo dia yowòme mɔ la ɖi o.\nMidzi katukafuha na Yehowa, amesi le Zion, miɖe gbe ƒã ele nutsuwɔwɔwo le dukɔwo dome!\nElabena ebia hlɔ̃ hlɔ̃dolawo, eɖoa ŋku wo dzi, eye meŋlɔa hiãlɔwo ƒe ɣlidodo be o.\nVe nunye, Yehowa! Wò amesi ɖe asi tenye tso ku ƒe agbowo me la, kpa alesi mele fu kpemi le nye adikãtɔwo si me la ɖa:\nna maxlẽ nya afia le wò ŋkɔxɔxɔwo katã ŋu le Zion-vinyɔnu ƒe duwo me, eye matso aseye le xɔname ŋuti.\nDukɔwo ge dze ɖo, si woawo ŋutɔ woɖe la me, eye ɖɔ, si woɖo di la, ɖe woƒe afɔ.\nYehowa de eɖokui fia, eye wòdrɔ̃ ʋɔnu; ame vɔ̃ɖi ƒe asinudɔwɔwɔ ɖe eya ŋutɔ. Miyro saŋkuawo! Sela.\nAme vɔ̃ɖiwo kple dukɔ, siwo katã ŋlɔ Mawu be la, negbugbɔ yi tsiẽƒe.\nElabena womaŋlɔ ame dahe be ɖikaa o, eye hiãlɔwo ƒe mɔkpɔkpo mabu tegbee o.\nTso, Yehowa, megana amegbetɔ ƒe alɔ naɖe dzi o! Na woadrɔ̃ ʋɔnu dukɔwo le ŋkuwò me!\nYehowa, do ŋɔdzi na wo, ne dukɔwo nadze sii be, amegbetɔwo yewonye! Sela.


1 Kronika 28:20\nEye Dawid gblɔ na via Salomo bena: Sẽ ŋu, eye lé dzi ɖe ƒo, eye na wòe aɖe goe; megavɔ̃ o, eye dzika megatso ƒowò o; elabena Yehowa Mawu, nye Mawu, li kpli wo, maɖe asi le ŋuwò o, eye magblẽ wò ɖi o, vaseɖe esime na wu Yehowa ƒe aƒe la ƒe dɔwo katã nu!\n5 Mose 31:6-8\n Milé dzi ɖe ƒo, eye misẽ ŋu, migavɔ̃ o, eye womegadzi ŋɔ na mi o, elabena Yehowa, wò Mawu ŋutɔ le yiyim le mia dome, maɖe asi le ŋuwò o, eye magblẽ wò ɖi o Eye Mose yɔ Yosua hegblɔ nɛ le Israel blibo la ŋku me bena: Lé dzi ɖe ƒo, eye sẽ ŋu, elabena wòe le dukɔ sia kplɔ ge ayi anyigba, si ŋu Yehowa ka atam ɖo na wo fofowo be, yeatsɔ na wo la dzi, eye wòe le emã ge na wo. Yehowa ŋutɔ adze ŋgɔ-wò, eye wòanɔ anyi kpli wò, maɖe asi le ŋuwò o, eye magblẽ wò ɖi o; megavɔ̃ o, eye ŋɔ megadzi wò o.\nMlɔeba la, nɔvinyewo, mise ŋu le Aƒetɔ kple eƒe ŋusẽ ƒe ŋutete la me!\nMegavɔ̃ o, elabena ŋu makpe wò o; wò mo megatsi da o, elabena ŋukpe malé wò o. Elabena àŋlɔ wò ɖetugbime ŋukpe be, eye màɖo ŋu wò ahosinyenye me vlododo o.\n Nye ketɔwo lɔ gbɔgbɔtsixe ɖe ƒo ɖaa; eye amesiwo tsɔ dada le aʋa wóm kplim la, sɔ gbɔ ŋutɔ. Ne vɔvɔ̃ ɖom la, meɖoa ŋu ɖe ŋuwò.\n Menye ɖe meɖe se na wò be, lé dzi ɖe ƒo, eye nasẽ ŋu, ŋɔ megadzi wò o, eye dzidzi megaƒo wò oa? Elabena Yehowa, wò Mawu la, li kpli wò le afisiafi, si nayi ɖo. Tete Yosua ɖe se na dukɔ la dzikpɔlawo bena: Mitsa le asaɖa lãme, ne miade se na dukɔ la bena: Midzra mɔ dzi nuɖuɖu ɖo, elabena ŋkeke etɔ̃ megbe la miele Yordan sia tso ge ayi aɖaxɔ anyigba, si Yehowa, mia Mawu be, yeatsɔ na mi wòanye mia tɔ la.\n megavɔ̃ o, elabena meli kpli wò; ŋɔ megadzi wò o, elabena nyee nye wò Mawu, mali ke wo, makpe ɖe ŋuwò, eye matsɔ nye xoname ƒe nuɖusi alé wò. Kpɔ ɖa, ŋukpe kple vlododo ava amesiwo katã do dɔmedzoe ɖe ŋuwò la dzi, wò ketɔwo atsrɔ̃, eye wo nu ayi. Àdi amesiwo le dzre wɔm kpli wò la, ke mãkpɔ wo o, amesiwo le aʋa wɔm kpli wò la, azu tofloko agazui ɖe dzi. Elabena nye Yehowa, wò Mawu, amesi le gbɔgblɔm na wò be, megavɔ̃ o, makpe ɖe ŋuwò lae lé wò nuɖusi ɖe asi.\nKe esi Yesu se nya, si gblɔm wole la, egblɔ na ƒuƒoƒemegã la bena: Megavɔ̃ o, xɔ se ko.\neye migaɖi vo le naneke me le miaƒe adikãtɔwo ŋuti o, esi nye gbegblẽ ƒe dzesi na wo, ke miawo la agbexɔxɔ ƒe dzesi wònye na mi, eye esia tso Mawu gbɔ;\nNya vɔ̃ sesea ɖeke madzi ŋɔ nɛ o, eƒe dzi dzea eme, eye wòɖoa dzi ɖe Yehowa ŋu.\nLé dzi ɖe ƒo, eye nasẽ ŋu, elabena wòe amã anyigba, si ŋu meka atam ɖo na wo fofowo bena, matsɔe na wo la, na dukɔ sia.\nMilɔ̃ Yehowa, mi eƒe ame kɔkɔewo katã; Yehowa kpɔa anukwaretɔwo ta, ke eɖoa teƒe na dadalawo wòsɔa gbɔ.


Nu Siwo Ðe Dzesi Le Biblia Gɔmeɖeɖe Sia Ŋu | NWT\nGBE BUBU Amharic Azerbaijani Azerbaijani (Cyrillic) Chitonga Chitumbuka Dutch Estonian Eŋlisi Eʋegbe Fijian Ga Greek Gun Haitian Creole Hiligaynon Hindi Hungarian Indonesian Italian Kazakh Kikaonde Kiribati Kongo Korean Luganda Luvale Malay Malayalam Myanmar Otetela Pangasinan Portuguese Portuguese (Portugal) Sango Silozi Swahili Tamil Tatar Thai Tigrinya Tongan Tshiluba Ukrainian Uzbek Vietnamese\nNu Siwo Ðe Dzesi Le Biblia Gɔmeɖeɖe Sia Ŋu\nWoɖe Kristotɔwo Ƒe Hela Ŋɔŋlɔawo—Xexe Yeye Gɔmeɖeɖe Biblia la ɖe go le Eŋlisigbe me le ƒe 1950 me, eye wota Ŋɔŋlɔ Kɔkɔeawo—Xexe Yeye Gɔmeɖeɖe Biblia bliboa le Eŋlisigbe me le ƒe 1961 me. Tso ɣemaɣi la, Ŋɔŋlɔ Kɔkɔeawo ƒe gɔmeɖeɖe sia si gɔme woɖe wòsɔ pɛpɛpɛ eye exexlẽ le bɔbɔe la ɖe vi na nuxlẽla miliɔn geɖe siwo doa gbegbɔgblɔ siwo wu 120 sɔŋ.\nXexe Yeye Biblia Gɔmeɖeɖe Kɔmitia kpɔ ale si wòhiã be woaɖe Biblia gɔme be emenyawo nade dzi gbɔ na egbegbe nuxlẽlawo la dze sii. Esia ta wozɔ ɖe mɔfiame vevi aɖewo koŋ dzi le atsyã kple nya vovovo siwo wozã le gɔmeɖeɖe sia me la zazã me be woaɖo taɖodzinu siwo gbɔna la gbɔ:\nWozã nya siwo amewo nya egbea hese wo gɔme. Abe ale si ko wozã nya siwo nuxlẽlawo nya nyuie le Ŋɔŋlɔ gbãtɔawo me ene la, nenema ke womezã Eʋegbe tsitsiwo le Eʋegbe gɔmeɖeɖe sia me o, ke boŋ wodze agbagba zã aƒegbe siwo amewo nya egbea hese wo gɔme la va se ɖe afi si wòanya wɔ le.\nWokɔ Biblia me nya aɖewo me. Wotrɔ asi le nya alo nyagbɔgblɔ aɖewo siwo Eʋegbe Biblia aɖewo zã la ŋu le gɔmeɖeɖe sia me. Le kpɔɖeŋu me, gɔmeɖeɖe bubuwo zãa nya “atitsoga” ne wole nu ƒom tso ati si ŋu wowu Yesu ɖo ŋu la ŋuti, si na wòdze abe atitsoga ŋue Yesu ku ɖo ene. Gake gɔmeɖeɖe sia zã nyagbɔgblɔ si nye “he ɖe ati ŋu” tsɔ he susu yi nyateƒe si wònye be ati dzɔdzɔe alo ati ɖeka ŋue wowu Yesu ɖo la dzi. Azɔ hã, gɔmeɖeɖe sia za nyagbɔgblɔ “amenyɔnyrɔ ɖe tsi me,” alo esia tɔgbi ne wole nu ƒom tso Kristotɔwo nyɔnyrɔ ɖe tsi me ŋu, si ɖenɛ fiana be ɖe wonyrɔa ame ɖe tsi me, ke menye tsie wodea ta na ame, abe ale si wozãe le Biblia bubuwo me ene o.\nWotrɔ asi le ŋkɔ aɖewo ŋɔŋlɔ ŋu be wo yɔyɔ nanɔ bɔbɔe. Wotrɔ asi le ale si woŋlɔ ŋkɔ aɖewoe ŋu le gɔmeɖeɖe sia me be wo yɔyɔ nanɔ bɔbɔe ahato mɔ ɖeka le nuxlẽlawo dome. Le kpɔɖeŋu me, wozã ŋkɔ “Zefaniya” le gɔmeɖeɖe sia me ɖe “Zefanya” teƒe, be nuxlẽlawo nate ŋu ayɔ ŋkɔa wòato mɔ ɖeka. Eye wozã ŋkɔ “Malaki” le gɔmeɖeɖe sia me ɖe “Maleaxi” teƒe, be eyɔyɔ nanɔ bɔbɔe na nuxlẽlawo.\nNu bubu siwo ɖe dzesi le Biblia gɔmeɖeɖe sia ŋu:\nEtenuŋɔŋlɔwo le gɔmeɖeɖe sia me. Etenuŋɔŋlɔ vovovo siwo tɔgbi le Biblia sia mee nye esiwo gbɔna:\n“Alo” Enye mɔ bubu siwo nu woagate ŋu aɖe Hebrigbe, Aramgbe, alo Helagbe me nyaawo gɔme le be gɔmesese blibo ma ke nadze.—1 Mose 1:2, etenuŋɔŋlɔ si ku ɖe “Mawu ƒe gbɔgbɔ” ŋu; Yosua 1:8, “gbe blewu.”\n“Agate ŋu afia” Enye mɔ bubu siwo nu woagate ŋu aɖe nyaawo gɔme le wòasɔ gake wòaɖe gɔmesese bubu afia.—1 Mose 21:6, “ako nu kplim”; Zakariya 14:21, “Kanaantɔ.”\n“Egɔmeɖeɖe tẽe” Enye gɔmesese si le Hebrigbe, Aramgbe alo Helagbe me nyawo ŋu tẽe la gɔme ɖeɖe nya-ɖe-nya-nu.—1 Mose 30:22, “wòna wòfɔ fu”; 2 Mose 32:9, “dzimesesẽtɔwoe.”\nGɔmesesea kple numeɖeɖe bubuwo Ŋkɔwo gɔme ɖeɖe (1 Mose 3:17, “Adam”; 2 Mose 15:23, “Mara”); nuwo ƒe kpekpeme kple dzidzeme vovovoawo (1 Mose 6:15, “abɔklugui”); ame si alo nu si teƒe wozã ŋkɔteƒenɔnya ɖo (1 Mose 38:5, “Enɔ”); wokɔ nya aɖewo me le Megbenyawo kple Nya Tɔxɛwo Gɔmeɖeƒe.—1 Mose 37:35, “Tsiẽƒe”; Mateo 5:22, “Gehena.”\nBiblia me nya vevi aɖewo dze le akpa si wotsɔ dze Biblia sia gɔmee, si ƒe tanyae nye “Mawu Ƒe Nya La Me Nya Vevi Aɖewo” la me. Akpa bubu siwo kplɔ afi si Biblia me nyawo wu enu ɖo ye nye “Biblia-gbalẽwo Ŋuti Nuŋlɔɖi,” “Biblia Me Nyawo Diƒe,” kple “Biblia Me Nya Tɔxɛwo Gɔmeɖeƒe.” Nya Tɔxɛwo Gɔmeɖeƒea kpena ɖe nuxlẽla ŋu wòsea ale si tututu wozã nya tɔxɛ aɖewo le Biblia mee la gɔme. Nyati siwo dze le Megbenyawo A la mee nye: “Biblia Gɔme Ðeɖe Ŋuti Mɔfiamewo,” “Nu Siwo Ðe Dzesi Le Biblia Gɔmeɖeɖe Sia Ŋu,” “Ale Si Biblia Wɔ Va Ka Mía Si,” “Ale Si Wozã Mawu Ƒe Ŋkɔa Le Hebri Ŋɔŋlɔawo Me,” “Ale Si Wozã Mawu Ƒe Ŋkɔa Le Kristotɔwo Ƒe Hela Ŋɔŋlɔawo Me,” “Nyatakakaɖaka: Nyagblɔɖilawo Kple Fia Siwo Nɔ Yuda Kple Israel,” kple “Nu Ðedzesi Siwo Dzɔ Le Yesu Ƒe Anyigbadzigbenɔnɔ Me.” Le akpa si nye Megbenyawo B gome la, anyigbatatawo, nyatakakaɖakawo kple nya bubu siwo aɖe vi na ame siwo léa fɔ ɖe Biblia sɔsrɔ̃ ŋu la dze le afi ma.\nLe Biblia la ŋutɔ me la, míetò nya siwo le ta ɖe sia ɖe me la ɖe eme, eye míeŋlɔ mawunyakpukpuiawo kpe ɖe wo ŋu tsɔ dze Biblia gbalẽ ɖe sia ɖe gɔmee, ale be nuxlẽla nakpɔ nya vevi siwo le agbalẽ ma me la do ŋgɔ. Titinanuŋɔŋlɔwo le axa ɖe sia ɖe ƒe titina eye wofia asi mawunyakpukpui bubu siwo do ƒome kple kpukpui aɖe le axa ma.\nNu Siwo Ðe Dzesi Le Xexe Yeye Gɔmeɖeɖe Biblia La Ŋu


Yeremia 39 - Holy Bible [Ewe Bible 1913] - (Yer 39)\nEye woxɔ Yerusalem. Babel-fia Nebukadnezar kple eƒe aʋakɔ blibo la va Yerusalem heɖe to ɖee le Yuda-fia Zedekiya ƒe ƒe asiekelia me le dzinu ewolia dzi,\neye wogbã du la le Zedekiya ƒe ƒe wuiɖekɛlia me le dzinu enelia ƒe ŋkeke asiekelia dzi.\nEye Babel-fia ƒe amegãwo katã va bɔbɔ nɔ agbo dometɔ nu; Nergal-Sarezer, Samgar-Nebo, Sarsexim, amesi nye aƒedzikpɔlawo ƒe amegã, kple Nergal-Sarezer, amesi nye trɔ̃nuawo ƒe amegã, hekpe ɖe Babel-fia ƒe amegãwo katã ŋu.\nEye esi Yuda-fia Zedekiya kple aʋawɔlawo katã kpɔ wo la, wosi dzo le dua me le zã to fia ƒe abɔ me mɔ heto agbo, si le gli ŋukplaba eve dome la nu heɖo ta gbegbe.\nKe Kaldeatɔwo ƒe aʋakɔ la li wo yome, eye wotu Zedekiya le Yerixo-tagba, eye wolée hekplɔe vɛ na Babel-fia Nebukadnezar le Ribla le Xamat-nyigba dzi, eye wobu fɔe le afima.\nBabel-fia wu Zedekiya viwo le eya ŋuta ŋku me le Ribla eye Babel-fia wu Yuda ƒe bubumewo katã.\nEgbã ŋku na Zedekiya, eye wòde kɔsɔkɔsoe, be wòakplɔe ayi Babel.\nEye Kaldeatɔwo tɔ dzo fia ƒe aƒe kple dukɔ la ƒe aƒewo, eye wogbã Yerusalem ƒe gliwo ƒu anyi.\nEye fia ŋu srafowo ƒe amegã Nebuzaradan de aboyo dukɔa ƒe ame susɔea, si kpɔtɔ ɖe dua me, kpakple amesiwo de edzi la, yi Babel.\nKe fia ŋu srafowo ƒe amegã Nebuzaradan gblẽ dukɔ la ƒe ame dahe, siwo si naneke mele o la dometɔa ɖewo ɖe Yuda-nyigba dzi, eye wotsɔ weingblewo kple agblewo na wo gbemagbe.\nEye Babel-fia Nebukadnezar de se na fia ŋu srafowo ƒe amegã Nebuzaradan le Yeremya ŋu bena:\nKplɔe, eye wò ŋku nanɔ eŋu, eye megawɔ vɔ̃a ɖekee o, ke boŋ alesi wòagblɔ na wò la, nenema nawɔ nɛ.\nTete fia ŋu srafowo ƒe amegã Nebuzaradan, aƒedzikpɔlawo ƒe amegã Nebusazban kple trɔ̃nuawo ƒe amegã Nergal-Sarezer kpakple Babel-fia ƒe amegãwo katã ɖo ame ɖa\nwoɖakplɔ Yeremya tso dzɔlawo ƒe xɔxɔnu vɛ, eye wotsɔe de asi na Gedalya, Safan vi Axikam ƒe vi, ne wòakplɔe ayi aƒe mee, eye wònɔ dukɔ la dome.\nEsi Yeremya le ga me le dzɔlawo ƒe xɔxɔnu la, Yehowa ƒe gbe va nɛ bena:\nYi nagblɔ na Kusitɔ Ebed-Melex bena: Ale Yehowa Zebaot, Israel ƒe Mawu la, gblɔ esi: Kpɔ ɖa, mana nye nyawo nava me ɖe du sia ŋu hena vɔ̃, eye menye hena nyui o, eye woava me le ŋkuwò me le ɣemaɣi.\nYehowa be: Ke maɖe wò le ɣemaɣi, eye womatsɔ wò ade asi na amesiwo le ŋɔ dzim na wò la o;\nke boŋ mana nasi, eye màtsi yi nu o, eye wò agbe anye aboyonu na wò, elabena èɖo dzi ɖe ŋunye, Yehowa ye gblɔe!


GBE BUBU Afrikaans Albanian Amharic Arabic Armenian Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Finnish Franse Georgian German Greek Hiligaynon Hungarian Icelandic Igbo Indonesian Italian Japanese Kannada Kikongo Korean Lithuanian Malagasy Malayalam Mizo Myanmar Norwegian Pangasinan Persian Polish Portuguese Punjabi Romanian Russian Samoan Sepedi Sesotho (Lesotho) Setswana Silozi Sinhala Slovak Slovenian Spanish Sranantongo Swahili Swedish Tagalog Telugu Thai Tshiluba Tsonga Turkish Ukrainian Umbundu Vietnamese\n“KPE XƆASI BLƆ AÐE SI ƑE AKPA AÐEWO LE ƔIE HELE DZO DAM.” Aleae dzinudzidela Edgar Mitchell, ɖɔ anyigba la esi wòkpɔe tso yamenuto doviviti la me.\nMawu ku kutri geɖe wɔ anyigba be wòanye amegbetɔwo ƒe aƒe. Anyigba la wɔwɔ na mawudɔlawo “gli kple dzidzɔ.” (Hiob 38:7) Ne míawo hã míesrɔ̃ nu tso nu wɔnuku siwo le ɣletinyigba sia dzi ŋu la, susu geɖewo anɔ mía si siwo tae míagli kple dzidzɔ ɖo. Ðoɖo wɔnuku gbogbo aɖewo nue anyigbadzinuwo wɔa dɔ aduadu kple wo nɔewo le si wɔnɛ be agbe nya nɔna le anyigba dzi. Le ɖoɖo siawo dometɔ ɖeka si amewo nya wu me la, nu miemiewo zãa ɣe ƒe keklẽ, ya si woyɔna be carbon dioxide, kple tsi tsɔ wɔa woƒe nuɖuɖui. Le esia wɔwɔ me la, atiwo tua ɔksidzin, si míehiã vevie hafi ate ŋu anɔ agbe la, ɖe yame.\nBiblia ɖee fia be Mawu tsɔ anyigba dzi kpɔkpɔ de amegbetɔ si me. (1 Mose 1:28; 2:15) Gake hafi anyigbadzinuwo nayi edzi anɔ ɖoɖo nyui nu la, ele be nɔnɔme nyui nanɔ amegbetɔ si. Le nyateƒe me la, ehiã be wòalɔ̃ eƒe aƒe si nye anyigba la. Ele be wòanye eƒe didi be yealé be nɛ bene wòayi edzi anya kpɔ. Gake Mawu na tiatiawɔblɔɖe amegbetɔ, eya ta ate ŋu atiae be yeagblẽ anyigbadzinuwo dome ahagbe beléle na anyigba la. Eye nu ma tututue wòwɔ. Kuxi siwo do tso amegbetɔ ƒe bemalémalé na anyigbaa kple eƒe ŋukeklẽ me la gblẽ nu ale gbegbe.\nKuxiawo dometɔ aɖewoe nye esiwo gbɔna: (1) Avewo tsɔtsrɔ̃ ɖea ŋutete si le anyigba ŋu be wòaxɔ ya si nye carbon dioxide la dzi kpɔtɔna, eye esia hea yame ƒe dzoxɔxɔ gbãgbãgbã kple tsiɖɔɖɔwo vanɛ. (2) Nudzodzoewutikewo zazã atraɖii le nudzodzoe siwo wɔa akpa vevi aɖe le nukuwo ƒe wɔwɔ me la tsrɔ̃m ɖa. (3) Lãɖeɖe akpa le atsiaƒu kple tɔsisiwo me kpakple ɖiƒoƒo tsi siawo na tɔmelãwo kple ƒumelãwo le vɔvɔm. (4) Ale si wole anyigbadzinuwo zãm ŋukeklẽtɔe na be nu boo aɖeke manɔ anyi dzidzime siwo gbɔna la nava tso ɖo o, eye wosusui be ena hã be anyigba ƒe dzoxɔxɔ le dzi yim kabakaba. Nutomededienɔnɔ ta ʋlila aɖewo gblɔ be ale si tsiŋgɔtsikpe kple tsikpe gãgã siwo le anyigbaa ƒe mlɔenu siwo woyɔna be Arktik kple Antarktik le lolõm la nye kpeɖodzi be xexea me le dzo xɔm.\nLe ale si dzɔdzɔmefɔkuwo le dzidzim ɖe edzi ta la, ame aɖewo ate ŋu agblɔ be, anyigba la le hlɔ̃ biam amegbetɔ, eye wòna dzɔgbevɔ̃ewo le dzɔdzɔm ɖe edzi. Mawu tsɔ anyigba la na amegbetɔ faa. Ne míagblɔe la, Mawu haya anyigba la na amegbetɔ femaxee. (1 Mose 1:26-29) Ke hã, nu siwo le dzɔdzɔm egbea ɖee fia be ame geɖe medina kura be yewoana yewoƒe aƒe nyui sia si nye anyigba la nakpɔtɔ anɔ nɔnɔme nyui me o. Ðe ema teƒe la, amegbetɔ tsi dzi ɖe eya ŋutɔ ƒe ɖokuitɔdidi ƒe didiwo kple dɔwɔwɔwo ŋu. Le nyateƒe me la, amegbetɔ ƒe nuwɔna ɖee fia be xɔhayala baɖae wònye—ele “anyigba la gblẽm” abe ale si Nyaɖeɖefia 11:18 gblɔe ɖi ene.\nBiblia me nyagblɔɖiwo ɖee fia be Mawu Ŋusẽkatãtɔ, Yehowa, ame si nye nu siwo katã léa agbe ɖe te le anyigba dzi la Wɔla la gblɔ be, ɣeyiɣia de be “yeanya” xɔhayala baɖaawo ɖa le aƒea me. (Zefaniya 1:14; Nyaɖeɖefia 19:11-15) Hafi amegbetɔ nagblẽ anyigbadzinuwo dome keŋkeŋ la, Mawu aɖe afɔ, eye atso ɖe eŋu kaba wu ale si míate ŋu asusui. * (Mateo 24:44) Nyateƒee, Mawu ɖeka koe ate ŋu axɔ na anyigba la.\n^ mm. 7 Kpɔ agbalẽ gbadza si nye Minɔ Ŋudzɔ! hena nyatakaka bubuwo ku ɖe ale si ɣeyiɣi ma tu aƒee la ŋu. Yehowa Ðasefowoe tae.\nƉoe Ɖe Amewo Ɖoe Ɖe Amewo Mawu Ðeka Koe Ate Ŋu Axɔ Na Anyigba La\nw09 1/1 axa 18


Dɔwɔwɔwo 19 | Biblia Le Internet Dzi | Xexe Yeye Gɔmeɖeɖe\nPaulo le Efeso; ame aɖewo gbugbɔ xɔ nyɔnyrɔ (1-7)\nPaulo ƒe nufiafiadɔwo (8-10)\nWokpɔ dzidzedze togbɔ be gbɔgbɔ vɔ̃wo li hã (11-20)\nZi tɔ le Efeso (21-41)\n19 Emegbe esi Apolo+ le Korinto la, Paulo zɔ mɔ to kɔƒenutowo me va ɖo Efeso.+ Ekpɔ nusrɔ̃la aɖewo le afi ma, 2 eye wòbia wo be: “Esi miezu xɔsetɔwo la, miexɔ gbɔgbɔ kɔkɔe laa?”+ Woɖo eŋu nɛ be: “Míesee kpɔ gɔ̃ hã be gbɔgbɔ kɔkɔe aɖe li o.” 3 Eye wògabia be: “Ekema nyɔnyrɔ ka tɔgbie miexɔ?” Wogblɔ be: “Nyɔnyrɔxɔxɔ si ŋu Yohanes fia nu le lae.”+ 4 Paulo gblɔ be: “Yohanes nyrɔ amewo wònye dzimetɔtrɔ ƒe dzesi,+ eye wògblɔ na wo be woaxɔ ame si le ye yome gbɔna la dzi ase,+ eyae nye Yesu.” 5 Esi wose esia la, wona wonyrɔ wo ɖe Aƒetɔ Yesu ƒe ŋkɔ la me. 6 Esi Paulo da eƒe asiwo ɖe wo dzi la, gbɔgbɔ kɔkɔe la va wo dzi,+ eye wode asi gbe bubuwo dodo me hele nya gblɔm ɖi.+ 7 Wo katã woanɔ ŋutsu wuieve. 8 Paulo yia ƒuƒoƒe+ la ɖaƒoa nu kple dzideƒo blibo ɣleti etɔ̃ sɔŋ, eƒoa nu hedzroa nu me kpli wo le mɔ wɔdɔɖeamedzi nu tso Mawu Fiaɖuƒe la ŋu.+ 9 Ke esi wo dometɔ aɖewo sẽ dzi me, eye womexɔe se o, eye wole nya manyomanyo gblɔm ɖe Mɔ La+ ŋu le ameha la ŋkume la, edzo le wo gbɔ,+ eye wòɖe nusrɔ̃laawo ɖa le wo dome, eye wòƒoa nu na amewo le Tirano sukua ƒe takpexɔ la me gbe sia gbe. 10 Eyi esia wɔwɔ dzi ƒe eve sɔŋ, ale be ame siwo katã le Asia nutoa me la se Aƒetɔ la ƒe nya la, Yudatɔwo kple Helatɔwo siaa. 11 Eye Mawu yi edzi nɔ ŋusẽdɔ gãwo wɔm to Paulo dzi,+ 12 ale be amewo tsɔa takuviwo kple akɔtawui siwo wotsɔ ka eŋu la yina na dɔnɔwo,+ eye wohayana, eye gbɔgbɔ vɔ̃wo doa go.+ 13 Ke Yudatɔ aɖewo, siwo nɔ tsatsam tso du me yi du me, nɔ gbɔgbɔ vɔ̃wo nyam le amewo me la hã dze agbagba be yewoanya gbɔgbɔ vɔ̃wo le Aƒetɔ Yesu ƒe ŋkɔ me, eye wogblɔna be: “Mele gbe ɖem na mi le Yesu si Paulo ɖea gbeƒãe la ƒe ŋkɔ me.”+ 14 Ŋutsu adre siwo nye Yudatɔwo ƒe nunɔlawo ƒe tatɔ Skeva viwoe nɔ nu sia wɔm. 15 Ke gbɔgbɔ vɔ̃ la gblɔ na wo be: “Menya Yesu,+ eye medze si Paulo;+ ke ame kawoe miawo ya mienye?” 16 Ale ame si me gbɔgbɔ vɔ̃a le la dzo dze wo dzi ɖekaɖeka, eɖu wo dzi hede abi wo ŋu, ale be wosi dzo le aƒe ma me amamae. 17 Yudatɔ kple Helatɔ siwo katã le Efeso la se nya sia; eye vɔvɔ̃ ɖo wo katã, eye woyi edzi le Aƒetɔ Yesu ƒe ŋkɔ la dom ɖe dzi. 18 Ame siwo va zu xɔsetɔwo la dometɔ geɖewo va ʋua woƒe nu vɔ̃wo me hegblɔa wo le dutoƒo. 19 Ɛ̃, afakalawo dometɔ gbogbo aɖewo tsɔ woƒe agbalẽwo katã vɛ, eye wotɔ dzo wo le amewo katã ŋkume.+ Wobu woƒe home, eye wokpɔe be ede klosalo akpe blaatɔ̃. 20 Ale Yehowa* ƒe nya la yi edzi nɔ ta kekem henɔ ŋusẽ kpɔm ɖe edzi.+ 21 Le nu siawo megbe la, Paulo ɖoe le dzi me be ne yeyi ɖato Makedonia+ kple Akaya vɔ la, yeazɔ mɔ ayi Yerusalem.+ Egblɔ be: “Ne meɖo afi ma la, mayi aɖakpɔ Roma hã ɖa.”+ 22 Eya ta edɔ eƒe kpeɖeŋutɔ eve, siwo nye Timoteo+ kple Erasto,+ ɖe Makedonia, gake eya ŋutɔ tsi Asia nutoa me ɣeyiɣi vi aɖe. 23 Ɣemaɣi la, zitɔtɔ gã+ aɖe ɖo amewo dome ku ɖe Mɔ La ŋu.+ 24 Elabena klosalonutula aɖe si ŋkɔe nye Demetrio tsɔa klosalo wɔa Artemis ƒe trɔ̃xɔ suewo, ale be eƒe aɖaŋudɔwɔlawo kpɔa viɖe geɖe tso eme.+ 25 Eƒo woawo kple ame siwo wɔa dɔ sia ke la nu ƒu gblɔ na wo be: “Mía tɔwo, mienya nyuie be dɔ siae na nu le edzi dzem na mí. 26 Azɔ miekpɔe, eye miesee hã be, menye Efeso+ ɖeɖe koe Paulo sia trɔ ameha gã aɖe ƒe susu woxɔ edzi se le o, ke Asia nuto blibo la katã kloe mee, eye wòle gbɔgblɔm be menye mawuwoe mawu siwo wowɔ kple asi la nye o.+ 27 Gawu la, menye míaƒe dɔ sia ɖeɖe ko mee agblẽ o, ke boŋ woava do vlo mawunɔ gã Artemis ƒe gbedoxɔ la hã, eye woaklo bubu gã si le eya si wosubɔna le Asia nuto bliboa me kple anyigba katã dzi la le eŋu.” 28 Esi ŋutsuawo se nya sia la, dzi ku wo vevie eye wode asi ɣlidodo me be: “Efesotɔwo ƒe Artemis lae nye gã!” 29 Ale zi tɔ le du bliboa me, eye wo katã woƒu du yi fefewɔƒea, eye wohe Gayo kple Aristarko,+ Makedoniatɔ siwo nye Paulo hati mɔzɔlawo la, yi sesẽe. 30 Paulo ŋutɔ hã di be yeayi ameha la dome, gake nusrɔ̃lawo meɖe mɔ nɛ o. 31 Ame siwo kpɔa azãwo kple hoʋiʋliwo dzi la dometɔ aɖewo siwo wɔa nu ɖe eŋu nyuie la gɔ̃ hã dɔ ame ɖe egbɔ, eye woɖe kuku nɛ be wòagatsɔ eɖokui ade afɔku me ava fefewɔƒea o. 32 Nya lae nye be, ame aɖewo le ɣli dom be ale, eye bubuwo hã be ale; elabena ameha la tɔtɔ, eye wo dometɔ akpa gãtɔ menya susu si ta wova ƒo ƒu ɖo o. 33 Eya ta wokplɔ Aleksandro do goe le ameha la dome, eye Yudatɔwo tu asii do ɖe ŋgɔ, eye Aleksandro wɔ asi na wo hedi be yeaʋli ye ɖokui ta le ameawo ŋkume. 34 Ke esi wokpɔe dze sii be Yudatɔe wònye la, wo katã wodo ɣli anɔ gaƒoƒo eve sɔŋ be: “Efesotɔwo ƒe Artemis lae nye gã!” 35 Esi dudzikpɔla la na ameha la zi ɖoɖoe mlɔeba la, egblɔ be: “Efesotɔwo, ame kae li, si menya be Efesotɔwo ƒe du lae kpɔa Artemis gã la kple legba si ge tso dziƒo la ƒe gbedoxɔ dzi o? 36 Esi ame aɖeke mate ŋu ake ɖi nya siawo o ta la, midze akɔ anyi, eye migatsɔ dzitsitsi awɔ naneke o. 37 Elabena miekplɔ ŋutsu siawo vɛ, ame siwo menye gbedoxɔmedzodalawo alo busunyagblɔlawo ɖe míaƒe mawunɔ la ŋu o. 38 Eya ta ne nya aɖe le Demetrio+ kple aɖaŋudɔwɔla siwo le eŋu la si ɖe ame aɖe ŋu la, nyadrɔ̃gbewo li, eye nuto gã dziɖulawo* hã li; mina woatsɔ nya si le wo si ɖe wo nɔewo ŋu la ayi na wo. 39 Gake ne nu bubu aɖe dimee miele la, ekema ƒuƒoƒo si le se nu lae atso nya me le eŋu. 40 Elabena woate ŋu atsɔ nya ɖe mía ŋu be míehe zitɔtɔ va dua me le nya si dzɔ egbea ta, elabena nya aɖeke meli míate ŋu atsɔ aɖe mía ɖokui nu le zitɔtɔ manyatalenu sia ŋuti o.” 41 Esi wògblɔ nya siawo la, ena ameha la kaka.\n^ Roma nuto gã dziɖulawo. Kpɔ Nya Tɔxɛwo Gɔmeɖeƒea.


1 Korintotɔwo 2:14\nKe dzɔdzɔmeme mexɔa Mawu ƒe Gbɔgbɔ la ƒe nuwo o, elabena wonye bometsinuwo nɛ, eye mate ŋu adze sii o, elabena Gbɔgbɔ wotsɔna kpɔa eme.\n1 Korintotɔwo 14:29-33\n Ke nyagblɔɖilawo la ame eve alo ame etɔ̃ nagblɔ nya ɖi, eye ame mamleawo nabu eme kpɔ. Ke nenye be, woɖe nya fia ame bubu, si bɔbɔ nɔ anyi la, gbãtɔ la nazi ɖoɖoe. Elabena mi katã miate ŋu agble nya ɖi ɖekaɖeka, bene wo katã nasrɔ̃ nu, eye woaxlɔ̃ nu wo katã. Eye nyagblɔɖilawo ƒe gbɔgbɔwo bɔbɔa wo ɖokui na nyagblɔɖilawo. Elabena Mawu menye nyamanyamawɔwɔ ƒe Mawu o, ke ŋutifafa ƒe Mawu boŋ.\nLɔlɔ̃tɔwo, migaxɔ gbɔgbɔ sia gbɔgbɔ dzi se o, ke mido gbɔgbɔawo kpɔ, nenye ɖe wotso Mawu gbɔ; eye gbɔgbɔ sia gblɔɖila geɖewo do go yi ɖe xexeame.\n1 Fiawo 3:9\nEyata na dzi nyanu wò dɔla, ne wòadrɔ̃ ʋɔnu wo dukɔ, eye wòaɖe vovo nyui kple vɔ̃ dome, elabena ameka ale ŋu adrɔ̃ ʋɔnu wò dukɔ gã sia?\n1 Tesalonikatɔwo 5:21\nMikpɔ nyuie, bena amea ɖeke nagakplɔ mi ayi aboyo to xexemenunya kple beble dzodzro me o, le amewo ƒe nuɖoanyi kple xexeme ƒe gɔmedzenuwo la nu, eye menye le Kristo nu o.\nEfrayim, legbawo ƒe nya kae tsɔ gbɔnye? Mede toe, eye melé ŋku de eŋu. Sesewu dama menye, dzinye nakpɔ wò kutsetsewo le.\nMigatrɔ̃ ʋɔnu le dzedze nu o; ke boŋ midrɔ̃ ʋɔnu dzɔdzɔe.\n Nugɔmesela ƒe dzi dia sidzedze; ke bometsilawo ƒe nu meɖena le bometsitsi ŋu o. Hiãtɔ ƒe ŋkekewo katã nye vɔ̃; ke dzi kpɔdzidzɔ enye aglotutu atraɖi. Nu vi nɔamesi, si ŋu Yehowa-vɔvɔ̃ kpe ɖo la, nyo wu kesinɔnu geɖe, si me dzimaɖeɖi le. Ama agba ɖeka, si ŋu lɔlɔ̃ kpe ɖo la, nyo wu nyitsu dami, si ŋu fuléle kpe ɖo. Dɔmedzoetɔ ɖɔa avu, ke tufala tsia dzre nu. Kuviatɔ ƒe mɔ enye ŋukpɔ; ke nuteƒewɔlawo ƒe toƒe enye mɔ tata. Vi nyanu doa dzidzɔ na fofoa; ke bometsila doa vlo dada. Bometsitsi enye ame manyanuwo ƒe dzidzɔ; be nugɔmesela toa mɔ dzɔdzɔe.\nNugɔmesela ƒe dzi kpɔa sidzedze, eye nunyala ƒe to dia sidzedze yome.\nKesinɔtɔ bua eɖokui nunyalae; ke ame dahe nugɔmesela le egɔme kpɔm.\n Ke nɔviawo dɔ Paulo kple Sila ɖe Beroia enumake le zã me. Esi woawo ɖo afima la, woyi ɖe Yudatɔwo ƒe ƒuƒoƒe me. Ke amesiawo ɖo ʋu wu amesiwo le Tesalonika, woawo la woxɔ nya la kple dzi faa, eye wole ŋɔŋlɔawo me dzrom gbesiagbe be, nusiawo le eme hã.\n Eye esia ŋuti medoa gbe ɖa ɖo, bena miaƒe lɔlɔ̃ la nana agbɔ sɔm ɖe dzi wu le sidzedze kple dzimenusese katã me, bena miate ŋu ade vovo nyui kple vɔ̃ dome, ne mianye ame dzadzɛwo kple nuɖiaɖia manɔŋuitɔwo ɖe Kristo ƒe ŋkeke la ŋu,\n Fia nusiawo, eye nanɔ nuxɔxlɔ̃ dzi! Ne amea de fia nu bubu, eye meléna de Aƒetɔ Yesu Kristo ƒe nya, siwo le blibo, kple nufiafia, si le mawusubɔsubɔ nu la, nu o la, edoa eɖokui de dzi glodzo, eye menya naneke o, ke boŋ eléa anukutsyɔtsyɔwo kple nyaʋawɔwɔ ƒe do, eye nusiawo hea ŋuʋaʋã, dzrewɔwɔ, busunyagbɔgblɔ, nya vɔ̃ susu de ame ŋuti kple nyahehe dzodzro vɛ le ame tamegbegblẽtɔ, siwo si woha nyateƒe le amesiwo buna bena, mawusubɔsubɔ enye viɖenu la dome. Te ɖokuiwò ɖa le nenem me siawo gbɔ.\n2 Korintotɔwo 11:13-15\n Elabena nenem me siawo nye aʋatso-apostolowo, dɔwɔla, siwo blea ame, amesiwo trɔa wo ɖokui woa Kristo ƒe apostolowo. Eye esia menye nukunu o; elabena Abosam ŋutɔ trɔa eɖokui wɔa kekeli ƒe dɔla. Eyata ne eƒe dɔlawo trɔa wo ɖokui abe dzɔdzɔenyenye ƒe dɔlawo ene la, menye nu gã o; amesiawo ƒe nuwuwu ana ɖe woƒe dɔwɔwɔwo nu.\n Vinye, ne èxɔ nye nuƒoƒo wɔ tɔwòe, eye nèdzra nye sewo ɖo ɖe ɖokuiwò gbɔ, be nèƒu wò to anyi ɖe nunya ŋu, eye nèbi wò dzi ɖe gɔmesese ŋuti, ẽ, ne èyɔ nunya, eye nèkɔ wò gbe dzi ɖe gɔmesese ŋu la, ne édii abe klosalo ene, eye nèdi eyome mɔ abe kesinɔnu, si le to me ene la, ekema ãse Yehowa-vɔvɔ̃ gɔme, eye wò asi atu sidzedze Mawu.\n Vinye, megaŋlɔ nye nufiame be ti, eye wò dzi nedzra nye sededewo ɖo; elabena woade agbenɔnɔ didi, ƒe nyuiwo kple ŋutifafa va na wò kpaŋkpaŋ. Amenuveve kple nyateƒe megate ɖa le ŋuwò o; tsɔ wo de kɔ, ŋlɔ wo ɖe wò dzi ƒe kpe dzi; ekema amenuveve kple gɔmesese nyui asu asiwo le Mawu kple amegbetɔwo ŋku me. Ɖo ŋu ɖe Yehowa ŋu tso dzi blibo me, ke megaɖo dzi ɖe wò gɔmesese ŋu o. Le ŋku ɖe eŋu le wò mɔwo katã dzi, ekema ata mɔ na wò.


1 Mose 10 | Biblia Le Internet Dzi | Xexe Yeye Gɔmeɖeɖe\nDukɔ vovovowo (1-32)\nYafet ƒe dzidzimeviwo (2-5)\nHam ƒe dzidzimeviwo (6-20)\nNimrod tsi tsitre ɖe Yehowa ŋu (8-12)\nSem ƒe dzidzimeviwo (21-31)\n10 Noa viŋutsuwo, Sem,+ Ham kple Yafet, ƒe ŋutinyae nye esi. Wodzi viwo na wo le Tsiɖɔɖɔ la megbe.+ 2 Yafet viwoe nye Gomer,+ Magog,+ Madai, Yavan, Tubal,+ Mesek+ kple Tiras.+ 3 Gomer viwoe nye Askenaz,+ Rifat kple Togarma.+ 4 Yavan viwoe nye Elisa,+ Tarsis,+ Kitim+ kple Dodanim. 5 Ame siawo mee ƒukpowo dzi nɔlawo dzɔ tso hekaka ɖe woƒe anyigbawo dzi, le woƒe gbegbɔgblɔwo nu, le woƒe ƒomewo nu, le woƒe dukɔwo nu. 6 Ham viwoe nye Kus, Mizrayim,+ Put+ kple Kanaan.+ 7 Kus viwoe nye Seba,+ Havila, Sabta, Raama+ kple Sabteka. Raama viwoe nye Seba kple Dedan. 8 Kus dzi Nimrod. Eyae nye ame gbãtɔ si va zu ŋusẽtɔ gã aɖe le anyigba la dzi. 9 Eva zu adela kalẽtɔ si tsi tsitre ɖe Yehowa ŋu. Esia tae wogblɔna be: “Abe Nimrod, adela kalẽtɔ si tsi tsitre ɖe Yehowa ŋu ene.” 10 Du siwo wòtsɔ dze eƒe fiaɖuƒea gɔmee nye* Babel,+ Erek,+ Akad kple Kalne, le Sinar-nyigba dzi.+ 11 Etso anyigba ma dzi yi Asiria,+ eye wòtso Niniwe,+ Rehobot-Ir, Kala 12 kple Resen, le Niniwe kple Kala dome: Esiae nye du gã la.* 13 Mizrayim dzi Ludim,+ Anamim, Lehabim, Naftuhim,+ 14 Patrusim,+ Kasluhim (ame si me Filistitɔwo+ dzɔ tso) kple Kaftorim.+ 15 Kanaan dzi Sidon,+ si nye eƒe ŋgɔgbevi, kple Het+ 16 kpakple Yebusitɔwo,+ Amoritɔwo,+ Girgasitɔwo, 17 Hivitɔwo,+ Arkitɔwo, Sinitɔwo, 18 Arvadtɔwo,+ Zemaritɔwo kple Hamattɔwo.+ Emegbe Kanaantɔwo ƒe ƒomewo va kaka. 19 Ale Kanaantɔwo ƒe liƒo tso Sidon va ɖo keke Gerar+ ke, afi si gogo Gaza,+ eye wòɖo keke Sodom kple Gomora+ kple Adma kpakple Zeboyim+ ke, afi si gogo Lasa. 20 Ame siawoe nye Ham viwo le woƒe ƒomewo nu, le woƒe gbegbɔgblɔwo nu, le woƒe anyigbawo kple woƒe dukɔwo nu. 21 Wodzi viwo na Sem hã, ame si nye Eber viwo+ katã tɔgbui, si nɔvi tsitsitɔe nye Yafet.* 22 Sem viwoe nye Elam,+ Asur,+ Arpaksad,+ Lud kple Aram.+ 23 Aram viwoe nye Uz, Hul, Geter kple Mas. 24 Arpaksad dzi Sela,+ eye Sela dzi Eber. 25 Wodzi ŋutsuvi eve na Eber. Ðeka ŋkɔe nye Peleg,*+ elabena eŋɔlie anyigba la ma.* Nɔvia ŋkɔe nye Yoktan.+ 26 Yoktan dzi Almodad, Selef, Hazarmavet, Yera,+ 27 Hadoram, Uzal, Dikla, 28 Obal, Abimael, Seba, 29 Ofir,+ Havila kple Yobab; ame siawo katã nye Yoktan viwo. 30 Woƒe nɔƒewo keke ɖe enu tso Mesa va ɖo keke Sefar, si nye Ɣedzeƒetonuto la me ke. 31 Ame siawoe nye Sem viwo le woƒe ƒomewo nu, le woƒe gbegbɔgblɔwo nu, le woƒe anyigbawo kple woƒe dukɔwo nu.+ 32 Ame siawoe nye Noa viŋutsuwo ƒe ƒomewo le woƒe ƒomeawo ƒe dzidzime kple woƒe dukɔwo nu. Ame siawo mee dukɔwo dzɔ tso kaka ɖe anyigba la dzi le Tsiɖɔɖɔ la megbe.+\n^ Alo “Eƒe fiaɖuƒea ƒe du gbãtɔwoe nye.”\n^ Agate ŋu afia, “Woawoe ƒo ƒu wɔ du gã la.”\n^ Agate ŋu afia, “Yafet nɔviŋutsu tsitsitɔ.”\n^ Egɔmee nye “Mama.”\n^ Alo, “anyigbadzinɔlawo dome ma.”


Ðe Kristotɔwo Kpɔ Mɔ Azã Mɔxexeɖefufɔfɔnu Ƒe Mɔnuwoa? | Biblia Me Biabiawo\nGBE BUBU Afrikaans Albanian Amharic Arabic Arabic (Lebanon) Armenian Assamese Azerbaijani Azerbaijani (Cyrillic) Bislama Bulgarian Catalan Cebuano Chavacano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinese (Sichuanese) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Faroese Fijian Finnish Fon Franse Ga Georgian German Greek Haitian Creole Hausa Hebrew Hiligaynon Hungarian Iban Icelandic Igbo Iloko Indonesian Isoko Italian Japanese Kabiye Kalanga (Botswana) Kekchi Kikamba Kikongo Kiluba Kinyarwanda Kirghiz Kiribati Kirundi Korean Latvian Lingala Lithuanian Luganda Luo Luvale Macedonian Malagasy Malay Malayalam Maltese Mambwe-Lungu Myanmar Ndebele (Zimbabwe) Norwegian Nzema Ossetian Papiamento (Aruba) Papiamento (Curaçao) Persian Polish Portuguese Portuguese (Portugal) Punjabi Quechua (Cuzco) Romanian Russian Réunion Creole Sango Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sunda Swahili Swedish Tagalog Tamil Tatar Telugu Thai Tiv Tshiluba Tsonga Turkish Turkmen Twi Ukrainian Umbundu Urdu Vietnamese Welsh Xhosa Yoruba Zulu\nÐe Wòsɔ Be Kristotɔwo Nazã Mɔxexeɖefufɔfɔnu Ƒe Mɔnuwoa?\nYesu mede se na eyomedzelawo be woadzi vi loo alo womegadzi vi o. Yesu ƒe nusrɔ̃lawo dometɔ aɖeke hã mede se ma tɔgbi o. Biblia me nya aɖeke metsi tre ɖe mɔxexeɖefufɔfɔnu ŋu o. Le go sia me la, ele be ame nabu nya si dze le Romatɔwo 14:12 la ŋu. Afi ma gblɔ be: “Mía dometɔ ɖe sia ɖe abu akɔnta le ye ŋutɔ ɖokui ŋuti na Mawu.”\nEya ta ekpo ɖe srɔ̃tɔwo ŋutɔ gbɔ be woatiae be yewoadzi vi loo alo yewomadzi vi o. Eye wokpɔ mɔ atso nya me le vi neni si woadzi kple ɣeyiɣi siwo me woadi be yewoadzi wo hã ŋu. Ne ŋutsu aɖe kple srɔ̃a tiae be yewoazã mɔxexeɖefufɔfɔnu ƒe mɔnu aɖe si manye fuɖeɖe o la, woawo ŋutɔ woƒe nyae. Mele be ame aɖeke nadrɔ̃ ʋɔnu wo o.—Romatɔwo 14:4, 10-13.\nƉoe Ɖe Amewo Ɖoe Ɖe Amewo Ðe Wòsɔ Be Kristotɔwo Nazã Mɔxexeɖefufɔfɔnu Ƒe Mɔnuwoa?\nÐe Wòle Be Kristotɔwo Nazã Mɔxexeɖefufɔfɔnu Ƒe Mɔnuwoa?


Agbemeŋutinya: Medze Agbagba Srɔ̃ Kpɔɖeŋu Nyui Ðolawo | Thomas McLain\nGBE BUBU Acholi Afrikaans Albanian Amharic Angola Tokunɔgbe Arabic Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Digor Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Guarani Gujarati Gun Hausa Hebrew Hiligaynon Hindi Hungarian Ibanag Icelandic Igbo Iloko India Tokunɔgbe Indonesian Isoko Italian Japanese Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mingrelian Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidzin (Kamerun) Polish Portuguese Punjabi Quechua (Bolivia) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nMedze Agbagba Srɔ̃ Kpɔɖeŋu Nyui Ðolawo\nAbe Ale Si Thomas Mclain Gblɔe Ene\nMebia bia be: “Ènya ƒe si mexɔa?” Nɔviŋutsu Izak Marais si ƒo ka nam tso Patterson, New York, esime menɔ Colorado la ɖo eŋu nam be: “Menya ƒe si tututu nèxɔ.” Na maɖe ale si wòdzɔe be dzeɖoɖo ma yi edzi le nye kplii dome la me.\nWODZIM le Wichita, Kansas, Amerika, le December 10, 1936, dzi. Mí ame enee wodzi, eye nyee nye tsitsitɔ. Fofonye William kple danye Jean siaa nye Yehowa subɔla dovevienuwo. Papa nye hamesubɔla; nenemae woyɔa nɔviŋutsu si xɔa ŋgɔ le hamea me ɣemaɣi. Danye srɔ̃ Biblia me nyateƒea tso nɔa, Emma Wagner gbɔ. Emma Wagner fia Biblia me nyateƒea ame bubuwo hã; wo dometɔ ɖekae nye Gertrude Steele, si wɔ dutanyanyuigbɔgblɔdɔa le Puerto Rico ƒe geɖe. * Eya ta kpɔɖeŋu nyui ɖola geɖewo nɔ anyi siwo ƒe kpɔɖeŋu mate ŋu asrɔ̃.\nAME SIWO ƑE KPƆÐEŊU NYUIWO MESRƆ̃\nFofonye le tsitre ɖe mɔ ƒe dzogoe dzi hele magazinewo nam ame siwo le eme tsom\nLe Memleɖagbe ɣetrɔ aɖe me esime mexɔ ƒe atɔ̃ la, nye kple tɔnye míeyi ɖanɔ Gbetakpɔxɔ kple Consolation (si woyɔna fifia be Nyɔ!) magazineawo mam na amewo le ablɔdzi. Ɣemaɣi la, míaƒe dukɔa nɔ aʋa wɔm vevie, elabena Xexemeʋa II lia nɔ edzi yim. Ŋutsu aɖe si nye ɖɔkta, si mu aha la va nɔ Papa dzum le esi wònye Kristotɔ si medea akpa aɖeke dzi le aʋawɔwɔ me o ta. Enɔ gbɔgblɔm be Papa nye vɔvɔ̃nɔtɔ si medi be yeayi aʋa o. Ðɔktaa tsɔ eƒe mo va ɖo Papa ƒe mo gbɔ tututu hegblɔ be, “Ƒom makpɔ; kpɔ vɔvɔ̃nɔtɔ ƒe vɔvɔ̃nɔtɔ ya ɖa!” Mevɔ̃ ŋutɔ, gake Papa ƒe nu nyo ŋunye ale gbegbe le ale si wòte ŋu ɖu eɖokui dzi ta. Ðeko wòyi edzi nɔ magazineawo nam ame siwo va ƒo ƒu ɖi. Kasia, asrafo aɖe zɔ va yina, eye ɖɔktaa do ɣli gblɔ nɛ be, “Va di nya aɖe gblɔ na vɔvɔ̃nɔtɔ ƒe vɔvɔ̃nɔtɔ ya!” Asrafoa kpɔe be ŋutsua mu aha, eya ta egblɔ nɛ be, “Heyi aƒe me ne aha nakɔ le mo na wò!” Eye woa kple evea wolé woƒe mɔ tsɔ. Ne meɖo ŋku ale si Yehowa na dzi nɔ fofonye ƒo dzi la, ewɔa dɔ ɖe dzinye ŋutɔ. Ðakpaƒe eve nɔ fofonye si le Wichita, eye ɖɔktaa hã va kpaa ɖa le egbɔ!\nNye kple dzinyelawo míeyina takpekpe le Wichita, le ƒe 1940-awo me\nEsi mexɔ ƒe enyi la, dzinyelawo dzra woƒe aƒea kple ɖakpaƒeawo hewɔ xɔdɔmeʋu sue aɖe, eye woʋu yi Colorado be yewoaɖasubɔ le afi si gbeƒãɖela geɖe wu hiã le. Míeyi ɖanɔ afi si gogo Grand Junction, eye afi mae dzinyelawo wɔ gbesiagbe mɔɖeɖedɔa le esime wonɔ ɣeyiɣi aɖe ƒe dɔ wɔm le amewo ƒe agblewo me kple lãnyiƒewo. Woƒe kutrikuku le gbeƒãɖeɖedɔa me kple Yehowa ƒe yayra wɔe be woɖo hame le afi ma. Afi mae Papa nyrɔm ɖe tɔsisi aɖe si to to aɖe ƒe aga me la me le, le June 20, 1948, dzi, hekpe ɖe ame bubu siwo hã xɔ Biblia me nyateƒea ŋu. Billie Nichols kple srɔ̃a hã nɔ wo dome. Emegbe, woa kple srɔ̃a wova wɔ nutome sue dzikpɔkpɔdɔa, eye wo viŋutsua kple srɔ̃a hã wɔ dɔ ma ke.\nMíebɔ ha kplikplikpli kple nɔvi geɖe siwo ƒo wo ɖokuiwo ɖe Fiaɖuƒea ƒe dɔwo me eye mía kpli wo míeɖoa dze tuameɖowo tso gbɔgbɔmenuwo ŋu, vevietɔ Steele ƒomea me tɔwo: Don kple Earlene, Dave kple Julia, kpakple Si kple Martha. Wo katã wokpɔ ŋusẽ nyui ɖe nye agbe dzi. Wona mekpɔ ale si gbegbe Fiaɖuƒea tsɔtsɔ ɖo nɔƒe gbãtɔ nana dzidzɔ kple taɖodzinu vavã nɔa ame ƒe agbe ŋu.\nEGAVA HIÃ BE MAƲU\nEsi mexɔ ƒe 19 la, Nɔviŋutsu Bud Hasty, si nye míaƒe ƒomea ƒe xɔlɔ̃ kpem be mava wɔ ɖeka kpli ye míawɔ mɔɖeɖedɔa le Amerika ƒe anyiehenutowo me. Nutome sue dzikpɔla bia tso mía si be míaʋu ayi Ruston, Louisiana, afi si Ðasefo geɖe siwo dzudzɔ gbeadzidede la nɔ. Egblɔ be míanɔ kpekpeawo katã wɔm kwasiɖa sia kwasiɖa, ne vavalawo mede ha o gɔ̃ hã. Míedi teƒe aɖe si sɔ na kpekpeawo wɔwɔ hedzrae ɖo. Míewɔa kpekpeawo katã, gake nye kple nɔviŋutsua ɖeɖe koe nɔa kpekpeawo dem hena ɣeyiɣi aɖe. Ne mía dometɔ ɖeka le kpekpea dzi kpɔm la, ke evelia ɖoa nyabiaseawo katã ŋu. Ne ehiã be míawɔ wɔwɔfia aɖe la, mí ame evea ye wɔnɛ le kplɔ̃a ta, evɔ nyasela aɖeke menɔa anyi kpɔa eteƒe o! Mlɔeba, nɔvinyɔnu tsitsi aɖe te vava. Eteƒe medidi o, Biblia-nusrɔ̃viwo kple nɔvi siwo dzudzɔ gbeadzidede hã te kpekpeawo dede, eye ɣeyiɣi kpui aɖe megbe la, ƒuƒoƒoa va zu hame si nɔ dzidzedze kpɔm nyuie.\nGbe ɖeka, nye kple Nɔviŋutsu Bud míedo go Church of Christ ƒe osɔfo aɖe si ƒo nu tso mawunyakpukpui siwo nyemenya o ŋu. Eƒe nyawo ʋuʋum ale gbegbe be mede ŋugble le nye dzixɔsewo ŋu vevie. Menɔ zã dzi kwasiɖa ɖeka blibo be makpɔ ŋuɖoɖo na nya siwo wòbia le míaƒe dzeɖoɖoa me. Esia kpe ɖe ŋunye ŋutɔ be mewɔ nyateƒea tɔnye, eye menɔ tsɔtsɔm nam kura be magado go osɔfo bubu o.\nEsia megbe kpuie la, nutome sue dzikpɔlaa bia tso asinye be maʋu ayi El Dorado, Arkansas, aɖakpe asi ɖe hame si nɔ afi ma ŋu. Esi menɔ afi ma la, metrɔna yia Colorado enuenu le esi dɔwɔƒe si xɔa ame ɖe asrafodɔ me la biana tso asinye be mava ta. Le mɔzɔzɔ siawo dometɔ ɖeka me la, mɔɖela bubuwo nɔ ʋua me kplim, eye míeva kpɔ ʋufɔku le Texas, si wɔe be nye ʋua meganyo na naneke o. Míeƒo ka na nɔviŋutsu aɖe wòva kɔ mí yi eƒe aƒe me eye emegbe míede hame ƒe kpekpe. Woɖe gbeƒã le kpekpea be míekpɔ ʋufɔku le mɔ dzi, eye nɔviawo na gakpekpeɖeŋu mí dɔmenyotɔe. Nɔviŋutsua hã dzra nye ʋua dɔlar 25.\nMíeɖo ʋu yi Wichita, afi si míaƒe ƒomea ƒe xɔlɔ̃ vevi si nye E. F. “Doc” McCartney nɔ mɔɖeɖedɔa wɔm le. Viaŋutsu siwo ŋkɔwoe nye Frank kple Francis, siwo nye venɔviwo la nye xɔ̃nye veviwo tso ɣemaɣi va de asi na egbe. Wodzra woƒe ʋu xoxo aɖe nam dɔlar 25, si nye ho si tututu woxe nam ɖe nye ʋu gbagbã la ta. Emae nye zi gbãtɔ si wòdze ƒãa nam be Yehowa kpɔ nye nuhiahiã vevi aɖe gbɔ nam le esi metsɔ Fiaɖuƒea ƒe nuwo ɖo nɔƒe gbãtɔ ta. Esi menɔ afi ma la, McCartney ƒomea ɖe nɔvinyɔnu nyui aɖe si xɔ dzo le gbɔgbɔ me, si ŋkɔe nye Bethel Crane, la fiam. Nɔa si ŋkɔe nye Ruth, la hã nye Ðasefo si me dzo nɔ, le Wellington, Kansas, eye ekpɔtɔ nɔ mɔɖeɖedɔa wɔm le eƒe ƒe 90-awo me gɔ̃ hã. Mede ƒe ɖeka hafi nye kple Bethel míeɖe mía nɔewo le ƒe 1958 me o, eye eva wɔ ɖeka kplim le mɔɖeɖedɔa me le El Dorado.\nEsi míede ŋugble le ame siwo ɖo kpɔɖeŋu nyuiwo ɖi na mí tso míaƒe ɖevime ke ŋu la, míetso nya me be míatsɔ mía ɖokuiwo ana faa awɔ dɔ ɖe sia ɖe si Yehowa ƒe habɔbɔa ade asi na mí. Woɖo mí ɖe Walnut Ridge, Arkansas, be míanye mɔɖela veviwo le afi ma. Emegbe esi wokpe mí be míava de Gilead Sukua ƒe klass 37 lia le ƒe 1962 me la, gbɔgblɔ bu ɖe mí. Eye edzɔ dzi na mí ŋutɔ be Don Steele hã nɔ klass ma ke me. Esi míewu sukua nu la, woɖo nye kple Bethel ɖe Nairobi, Kenya. Aɖatsi lólo ɖe ŋku dzi na mí esi míenɔ dzodzom le New York, gake aɖatsi mawo trɔ zu dzidzɔ sɔŋ esi mía nɔviwo va kpe mí le Nairobi yameʋudzeƒea!\nNye kple srɔ̃nye kpakple Mary kple Chris Kanaiya míele gbeadzi le Nairobi\nƔeyiɣi kpui aɖe megbe la, Kenya nɔnɔ va dze edzi na mí ŋutɔ, eye míekpɔ dzidzɔ geɖe le gbeƒãɖeɖedɔa me. Míaƒe Biblia-nusrɔ̃vi gbãtɔ siwo kpɔ dzidzedze lae nye Chris kple Mary Kanaiya. Wokpɔtɔ le ɣeyiɣiawo katã ƒe subɔsubɔdɔa wɔm le Kenya. Habɔbɔa bia tso mía si le ƒe si kplɔe ɖo me be míaʋu ayi Kampala, Uganda, eye míawoe nye dutanyanyuigblɔla gbãtɔwo le dukɔ ma me. Míekpɔ dzidzɔ ɣemaɣi ale gbegbe, elabena ame geɖe di vevie be yewoasrɔ̃ Biblia me nyateƒea, eye wova zu mía nɔvi Ðasefowo. Gake esi míesubɔ le Afrika ƒe etɔ̃ kple afã megbe la, eva hiã be míatrɔ ayi aƒe le ƒomegbanɔamedziwo ta. Eya ta míetrɔ yi Amerika. Gbe si gbe míedzo le Afrika la, aɖatsi lólo ɖe ŋku dzi na mí, eye esia ya gate ɖe mía dzi wu ale si wònɔ esime míenɔ dzodzom le New York. Míeva lɔ̃ Afrikatɔwo ŋutɔ, eye míenɔ mɔ kpɔm be míagatrɔ ayi Afrika gbe ɖeka.\nMÍAƑE AGBANƆAMEDZI YEYEA\nMíeyi ɖanɔ Colorado toawo ƒe ɣetoɖoƒekpa dzi, afi si mía dzilawo nɔ. Esia megbe kpuie la, míedzi mía vinyɔnu gbãtɔ, Kimberly, eye ɣleti 17 megbe la, míedzi Stephany. Míebu míaƒe dzilanyenye ƒe agbanɔamedzi yeye sia dɔ vevii, eye míedze nyateƒea ƒaƒã ɖe mía vinyɔnu lɔlɔ̃awo ƒe dzi me. Míedi be míaɖo kpɔɖeŋu nyui na wo abe ale si ame bubuwo ɖo kpɔɖeŋu nyuiwo na mí ene. Ewɔa nublanui ŋutɔ be, togbɔ be kpɔɖeŋu nyui ɖoɖo kpɔa ŋusẽ nyui ɖe ɖeviwo dzi ne wole tsitsim hã la, mefia kokoko be woava lɔ̃ Yehowa ahasubɔe le woƒe tsitsime o. Yonyemetɔ ŋutsu kple nɔvinyenyɔnuawo dometɔ ɖeka dzudzɔ Yehowa subɔsubɔ. Mele mɔ kpɔm be woagava srɔ̃ kpɔɖeŋu nyui siwo mía dzilawo kple ame bubuwo ɖo ɖi na mí la ake.\nMíekpɔ dzidzɔ le mía vinyɔnuawo hehe me ale gbegbe eye míedzea agbagba ɣesiaɣi wɔa nuwo ɖekae. Esi míeva te ɖe Aspen, Colorado, ŋu ta la, mí katã míeva srɔ̃ snodzifefe ƒomevi aɖe ale be míanɔ gome kpɔm le eme ɖekae ɣeaɖewoɣi. Modzakaɖeɣi mawo naa mɔnukpɔkpɔ mí míeɖoa dze kple mía vinyɔnuawo. Mía kpli wo míeyia mɔkekeɖuƒe afi si míemlɔa dogbadzi le le avɔgbadɔwo me, eye mí katã míeƒua dzo henɔa dze ɖom dzidzɔtɔe le zã me. Togbɔ be ɖeviwo koe wonye hã, wobiana nya siawo tɔgbi be, “Nu kae mawɔ ne metsi?” kple “Ŋutsu ka ƒomevie madi be maɖe?” Míedze agbagba ƒã Yehowa vɔvɔ̃ ɖe mía vinyɔnuawo ƒe dzi kple susu me. Míedea dzi ƒo na wo be woaminya ɣeyiɣiawo katã ƒe subɔsubɔdɔa, eye míenana wonyana nu si tae nunya le eme be woaɖe ame si si taɖodzinu ma tɔgbi le. Míekpe ɖe wo ŋu wokpɔ nu si tae wònyo be woatsi ato sɔhɛnyenye me hafi aɖe srɔ̃. Eya ta míelɔ̃a gbɔgblɔ le míaƒe ƒomea me be “Lala va se ɖe esime nèxɔ ƒe 23 ya teti.”\nMíedzea agbagba vevie kplɔa mía viawo dea kpekpeawo eye mía kpli wo míekpɔa gome le gbeadzisubɔsubɔdɔa me edziedzi, abe ale si ko mía dzilawo wɔe na mí ene. Míewɔ ɖoɖo nɔvi siwo wɔa ɣeyiɣiawo katã ƒe subɔsubɔdɔa va dzea míaƒe aƒe me. Eye míeƒoa nu tso míaƒe dutanyanyuigblɔdɔa ŋu edziedzi kple dzidzɔ. Míegblɔna be adzɔ dzi na mí be mí ame enea míaɖi tsa ayi Afrika gbe ɖeka. Enye mía vinyɔnuawo ƒe didi vevie be wòava eme nenema.\nMíewɔa ƒomenusɔsrɔ̃ edziedzi, eye míewɔa nɔnɔme siwo ate ŋu ado mo ɖa le suku la ƒe wɔwɔfiawo le nusrɔ̃ɣia. Míenana ɖeviawo wɔa Ðasefo si le nya ŋu ɖom la ƒe akpa dzi. Nusɔsrɔ̃ alea vivia wo nu, eye wòna dzi ɖo wo ƒo. Esi wonɔ tsitsim la, wotoa nyatoƒoe ɣeaɖewoɣi ne ɣeyiɣia de be míawɔ ƒomenusɔsrɔ̃. Gbe ɖeka, eva glom eye megblɔ na wo be míele ƒomenusɔsrɔ̃a wɔ ge o, eya ta woayi woƒe xɔwo me. Nyaa dze wo kpo eye wote avifafa hegblɔ be yewodi be yewoasrɔ̃ nu. Esia na míeva kpɔe be agbagba siwo dzem míenɔ be míaƒã nyateƒea ɖe mía viawo ƒe dzi me la le ku tsem vavã. Esi wotsi hã la, wogalɔ̃ ƒomenusɔsrɔ̃a eye míeɖea mɔ na wo wogblɔa woƒe susuwo faa. Gake etena ɖe mía dzi ɣeaɖewoɣi ne wogblɔ be yewoƒe susu mewɔ ɖeka kple Biblia ƒe nufiafia aɖe o. Ke hã, ne edzɔ alea la, míenyaa nu si tututu le woƒe dzi me. Eye ne míekpe ɖe wo ŋu wode ŋugble le nyawo ŋu nyuie vɔ la, wova kpɔa ŋudzedze ɖe ale si Yehowa bua nuwo ŋui ŋu.\nMÍETRƆ ÐE NƆNƆMEAWO ŊU\nMíaƒe dzilanyenye ƒe agbanɔamedzia va yi kaba wu ale si míesusui. Le Mawu ƒe habɔbɔa ƒe mɔfiafia kple kpekpeɖeŋu me la, míewɔ mía tɔ sinua he mía viawo wova lɔ̃ Yehowa le woƒe tsitsime. Dzi dzɔ mí ŋutɔ be esi mía viawo wu sekɛndrisuku nu la, wodze mɔɖeɖedɔa wɔwɔ gɔme, eye wosrɔ̃ dɔ si akpe ɖe wo ŋu woakpɔ wo ɖokuiwo dzi. Woa kple nɔvinyɔnu eve aɖewo ʋu yi Cleveland, Tennessee, be yewoaɖasubɔ le afi si gbeƒãɖela geɖe wu hiã le. Míesusu wo ŋutɔ, gake edzɔ dzi na mí be woƒo wo ɖokuiwo ɖe ɣeyiɣiawo katã ƒe subɔsubɔdɔa me. Ɣemaɣie nye kple Bethel míegadze mɔɖeɖedɔa gɔme ake, eye esia wɔe be subɔsubɔmɔnukpɔkpɔ siwo me míekpɔ dzidzɔ le va su mía si. Míewɔ nutome sue dzikpɔla ƒe kpeɖeŋutɔ ƒe dɔa eye míekpɔ gome le takpekpedɔwo hã me.\nHafi mía viawo naʋu ayi Tennessee la, wozɔ mɔ yi London, England, eye woyi ɖaɖi tsa le alɔdzedɔwɔƒea. Esi woyi la, Stephany, si xɔ ƒe 19 ɣemaɣi la, do go ɖekakpui si ŋkɔe nye Paul Norton, si nye Betel-ƒomea me tɔ. Esi wogaɖi tsa yi Betel ɣebubuɣi la, Kimberly do go Paul Norton ƒe dɔwɔhati aɖe si ŋkɔe nye Brian Llewellyn. Paul kple Stephany va ɖe wo nɔewo—gake Stephany xɔ ƒe 23 hafi. Eye Brian kple Kimberly hã ɖe wo nɔewo le ƒe si kplɔe ɖo me esime wòxɔ ƒe 25. Eya ta wolala va se ɖe esime woxɔ ƒe 23 ya teti. Míeda asi ɖe nyametsotso nyui si wo dometɔ ɖe sia ɖe wɔ le ame si wòaɖe tiatia me la dzi bliboe.\nMía kple Paul, Stephany, Kimberly kpakple Brian le Malawi alɔdzedɔwɔƒea, le ƒe 2002 me\nMía vinyɔnuawo gblɔ na mí be kpɔɖeŋu si mía kple mía dzilawo ɖo ɖi na yewo la kpe ɖe yewo ŋu yewowɔ ɖe se si Yesu de be ‘míayi edzi anɔ Fiaɖuƒe la dim gbã’ la dzi le ɣeyiɣi siwo me ganyawo sesẽ na yewo gɔ̃ hã me. (Mateo 6:33) Le April 1998 me la, wokpe Paul kple Stephany be woava de Gilead Suku ƒe klass 105 lia, eye esi wowu sukua nu la, wode dɔ asi na wo be woaɖasubɔ le Malawi, Afrika. Ɣemaɣie wokpe Brian kple Kimberly hã be woaɖasubɔ le London Betel, eye le ɣeyiɣi aɖe megbe la, woɖo wo ɖa be woaɖawɔ dɔ le Malawi Betel. Dzi dzɔ mí wu gbɔgblɔ, elabena míenyae be esiae nye agbemedɔ nyuitɔ si ɖekakpuiwo kple ɖetugbuiwo ate ŋu awɔ.\nAMEKPEKPE DODZIDZƆNAME BUBU\nJanuary 2001 mee dzeɖoɖo si ŋu meƒo nu tsoe le gɔmedzedzea me la yi edzi le mía kple nɔviŋutsua dome le fon dzi. Nɔviŋutsu Marais si nye Gbegɔmeɖeɖedɔa Dzikpɔƒe dzi kpɔla gblɔ nam be nɔviawo le ɖoɖo wɔm ɖe hehenasuku aɖe ŋu le xexea me godoo be woakpe ɖe gbegɔmeɖelawo ŋu woase Eŋlisigbea gɔme nyuie, eye wodi be woana hehe nye, ame si xɔ ƒe 64, hã be manye hehenasuku ma ƒe nufialawo dometɔ ɖeka. Nye kple Bethel míedo gbe ɖa tso eŋu hedzro eme kple mía nɔ tsitsiawo be míakpɔ woƒe susu le nyaa ŋu. Wo ame evea siaa di be míayi dɔa gbe, togbɔ be mímanɔ anyi anɔ kpekpem ɖe wo ŋu o hã. Metrɔ ƒo ka na nɔviŋutsua hegblɔ nɛ be adzɔ dzi na mí ŋutɔ be míaxɔ subɔsubɔmɔnukpɔkpɔ tɔxɛ ma.\nEteƒe medidi o, wokpɔ kansa le nɔnye ŋu. Megblɔ nɛ be míedi be míatsi anyi ahakpe ɖe nɔvinyenyɔnu Linda ŋu le beléle nɛ me. Gake Dada gblɔ nam be: “Gbeɖe. Nyemeda asi ɖe nya ma dzi o. Ne mimeyi dɔa gbe o la, ana nuwo nagate ɖe dzinye wu.” Linda hã se le eɖokui me nenema. Míekpɔ ŋudzedze ɖe ɖokuitsɔtsɔsavɔ ƒe gbɔgbɔ si woɖe fia kple kpekpeɖeŋu si nutoa me nɔviwo na ŋu ale gbegbe! Gbe si gbe míedzo yi Gbetakpɔxɔ Habɔbɔa Ƒe Hehenaƒe si le Patterson ƒe ŋufɔke la, Linda ƒo ka na mí be Dada ku. Míeƒo mía ɖokui ɖe míaƒe dɔdeasi yeyea me bliboe, abe ale si Dada ade dzi ƒo na mí be míawɔ ene.\nDzi dzɔ mí ŋutɔ be, teƒe gbãtɔ si woɖo mí ɖoe nye Malawi alɔdzedɔwɔƒea, afi si mía vinyɔnu eveawo kple wo srɔ̃wo nɔ subɔsubɔm le. Dzidzɔ ka gbegbee nye esi be mí katã míeva wɔ ɖeka! Eyome, míeyi ɖana hehe gbegɔmeɖelawo le Zimbabwe kple Zambia hã. Esi míewɔ hehenadɔ ma ƒe etɔ̃ kple afã vɔ la, habɔbɔa bia tso mía si be míatrɔ ayi Malawi aɖawɔ nuŋlɔɖiwo ku ɖe nu siwo me Ðasefowo to le yometiti me le woƒe akpaɖekedzimademade ta la ŋu. *\nMía kple mía tɔgbuiyɔviwo míele gbeadzi\nAɖatsi galólo ɖe ŋku dzi na mí ake esi wòva hiã be míatrɔ ayi aƒe le ƒe 2005 me, le Basalt, Colorado, afi si nye kple Bethel míeyi edzi le mɔɖeɖedɔa wɔm le. Le ƒe 2006 me la, Brian kple Kimberly ʋu va Colorado va nye míaƒe aƒelikawo be woahe wo vinyɔnu eveawo, siwo nye Mackenzie kple Elizabeth. Paul kple Stephany ya kpɔtɔ le Malawi, eye Paul nye Alɔdzekɔmitia me tɔ le afi ma. Fifia, esusɔ vie maxɔ ƒe 80. Eye dzidzɔ gãe wònyena nam ne mekpɔ ɖekakpui siwo mewɔ dɔ kpli ƒe aɖewo va yi la le dɔ siwo mewɔ tsã la wɔm azɔ. Kpɔɖeŋu nyui siwo mía dzilawo kple ame bubuwo ɖo ɖi na mí kple ale si míedze agbagba srɔ̃ woƒe kpɔɖeŋua be wòaɖe vi na mía viwo kple wo viwo la katãe wɔe be míele dzidzɔ kpɔm.\n^ mm. 5 Ne èdi be yeaxlẽ nu geɖe tso dutanyanyuigbɔgblɔdɔ si Steele ƒomea me tɔwo wɔ ŋu la, kpɔ Gbetakpɔxɔ ƒe tata siwo nye May 1, 1956, axa 269-272, kple March 15, 1971 tɔ, axa 186-190.\n^ mm. 30 Le kpɔɖeŋu me, kpɔ Trophim Nsomba ƒe agbemeŋutinya si dze le April 15, 2015 ƒe Gbetakpɔxɔ me, axa 27-31.


Àte Ŋu Ava Zu “Akɔfafa Gã Aɖe” Na Ame Bubuwo | Gbetakpɔxɔ Nusɔsrɔ̃\nGbetakpɔxɔ—Tata Si Míesrɔ̃na | January 2020\nGBE BUBU Acholi Adza Afrikaans Akha Albanian Altai Alur Amerika Tokunɔgbe Amharic Amis Arabic Argentina Tokunɔgbe Armenian Armenian (West) Aukan Australia Tokunɔgbe Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Boulou Brazil Tokunɔgbe Britain Tokunɔgbe Bulgarian Cakchiquel Cambodian Catalan Cebuano Changana (Mozambique) Chavacano Chichewa Chiga Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Colombia Tokunɔgbe Costa Rica Tokunɔgbe Croatian Cuba Tokunɔgbe Czech Damara Dangme Danish Digor Douala Drehu Dutch Ecuador Tokunɔgbe Edo Efik Esan Estonian Eŋlisi Eʋegbe Fante Fijian Finland Tokunɔgbe Finnish Fon France Tokunɔgbe Franse Ga Garifuna Georgian German Germany Tokunɔgbe Gitonga Gokana Greek Greenlandic Guadeloupean Creole Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (Ɣi) Honduras Tokunɔgbe Hungarian Iban Ibanag Ibinda Icelandic Idoma Igbo Igede Iloko India Tokunɔgbe Indonesian Isoko Italian Italy Tokunɔgbe Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisonge Kituba Kongo Korea Tokunɔgbe Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexico Tokunɔgbe Mingrelian Mixe Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngangela Nias Nicaragua Tokunɔgbe Niuean Norwegian Nsenga Nyaneka Nyungwe Nzema Okpe Oromo Ossetian Otetela Palauan Panama Tokunɔgbe Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidgin (West Africa) Poland Tokunɔgbe Polish Ponapean Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romania Tokunɔgbe Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russia Tokunɔgbe Russian Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Sunda Swahili Swahili (Congo) Swati Swedish Tagalog Tahitian Taiwan Tokunɔgbe Tajiki Tamil Tarascan Tatar Telugu Tetun Dili Thai Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Venezuela Tokunɔgbe Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zulu\nÀte Ŋu Ava Zu “Akɔfafa Gã Aɖe” Na Ame Bubuwo\n“Ame siawo . . . nye nye hadɔwɔlawo na Mawu Fiaɖuƒe la, eye ame siawo va zu akɔfafa gã aɖe nam.”—KOL. 4:11.\nHADZIDZI 90 Mide Dzi Ƒo Na Mia Nɔewo\n1. Nɔnɔme sesẽ kawo me tom Yehowa subɔla wɔnuteƒe geɖewo le egbea?\nLE XEXEA me godoo la, Yehowa subɔla geɖewo le nɔnɔme sesẽ gbãdzinamewo me tom. Ðe nède dzesi esia le wò hamea mea? Nɔvi aɖewo le fu kpem le dɔléle vɔ̃ɖi aɖe si me, eye nɔvi aɖewo hã le nu xam le woƒe ame vevi aɖe ƒe ku ta. Nɔvi bubu aɖewo hã ƒe dzi gbã le esi woƒe ƒometɔ alo xɔlɔ̃ vevi aɖe dzudzɔ Yehowa subɔsubɔ ta. Eye nɔvi aɖewo hã le fu kpem le dzɔdzɔmefɔkuwo ta. Mía nɔviŋutsu kple nɔvinyɔnu siwo katã le nɔnɔme siawo tɔgbi me tom la hiã akɔfafa. Aleke míate ŋu akpe ɖe wo ŋu?\n2. Nu ka tae wòhiã be woafa akɔ na apostolo Paulo ɣeaɖewoɣi?\n2 Apostolo Paulo ƒe agbe ɖo afɔku me zi geɖe. (2 Kor. 11:23-28) Egblɔ be, ‘ŋù aɖe le yeƒe ŋutilã me’; esia anya nye lãmesẽkuxi aɖe si hã me wòle be wòado dzi le. (2 Kor. 12:7) Eye ete ɖe Paulo dzi ŋutɔ esime Dema si wɔ dɔ kplii le gbeƒãɖeɖedɔa me ɣeaɖeɣi va yi la gblẽe ɖi “le esi wòlɔ̃ fifi nuɖoanyi sia ta.” (2 Tim. 4:10) Paulo nye Kristotɔ amesiamina dzinɔameƒotɔ si kpe ɖe ame bubuwo ŋu ɖokuitɔmadimaditɔe, ke hã, dzi ɖe le eya gɔ̃ hã ƒo ɣeaɖewoɣi.—Rom. 9:1, 2.\n3. Ame kawoe fa akɔ na Paulo hekpe ɖe eŋu?\n3 Paulo kpɔ akɔfafa kple kpekpeɖeŋu si wòhiã la. Le mɔ ka nu? Yehowa zã Eƒe gbɔgbɔ kɔkɔea tsɔ do ŋusẽe. (2 Kor. 4:7; Flp. 4:13) Azɔ hã, Yehowa to nɔvia Kristotɔwo dzi fa akɔ nɛ. Paulo gblɔ tso nɔvia Kristotɔ aɖewo siwo nye eƒe hadɔwɔlawo la ŋu be wonye ‘akɔfafa gã aɖe na ye.’ (Kol. 4:11) Wo dometɔ aɖewo siwo ŋkɔ wòyɔe nye Aristarko, Tikiko, kple Marko. Nɔvi siawo do ŋusẽ Paulo hekpe ɖe eŋu be wòte ŋu do dzi. Nɔnɔme nyui kawoe wɔe be Kristotɔ etɔ̃ siawo te ŋu fa akɔ na Paulo nyuie? Aleke míate ŋu asrɔ̃ woƒe kpɔɖeŋua esime míele agbagba dzem be míafa akɔ na amewo ahade dzi ƒo na wo?\nNYE NUTEƑEWƆLA ABE ARISTARKO ENE\nAbe Aristarko ene la, míate ŋu aku ɖe mía nɔviwo ŋu nuteƒewɔwɔtɔe le ‘xaxaɣiwo’ (Kpɔ memama 4-5 lia) *\n4. Aleke Aristarko ɖee fia be yenye xɔlɔ̃ wɔnuteƒe na Paulo?\n4 Aristarko, si nye Kristotɔ aɖe si tso Makedonia ƒe du si nye Tesalonika me la, ɖee fia be yenye xɔlɔ̃ wɔnuteƒe na Paulo. Zi gbãtɔ si Biblia ƒo nu tso Aristarko ŋue nye esime Paulo yi Efeso le eƒe dutanyanyuigbɔgblɔ mɔzɔzɔ etɔ̃lia me. Le wo kple Paulo ƒe mɔzɔzɔa me la, ameha aɖewo va lé Aristarko. (Dɔw. 19:29) Esi woɖe asi le eŋu mlɔeba la, medzo le dua me kple susu be yeanɔ dedie o, ke boŋ, enɔ Paulo ŋu nuteƒewɔwɔtɔe. Ɣleti aɖewo megbe, esime Paulo nɔ Hela la, Aristarko kpɔtɔ nɔ eŋu, togbɔ be tsitretsiɖeŋulawo nɔ agbagba dzem be yewoawu Paulo gɔ̃ hã. (Dɔw. 20:2-4) Le ƒe 58 Kristotɔwo Ŋɔli (K.Ŋ.) me lɔƒo esime woɖo Paulo ɖe Roma abe gamenɔla ene la, Aristarko nɔ eŋu le mɔzɔzɔ legbee ma me, eye wo ame evea wokpe fu esime woƒe tɔdziʋua gbã. (Dɔw. 27:1, 2, 41) Esi wova ɖo Roma gɔ̃ hã la, anɔ eme be enɔ Paulo gbɔ le gaxɔa me hena ɣeyiɣi aɖe. (Kol. 4:10) Eya ta, mewɔ nuku o be xɔlɔ̃ wɔnuteƒe sia ƒe kpekpeɖeŋu wɔe be dzi ɖo Paulo ƒo eye wòkpɔ akɔfafa!\n5. Le Lododowo 17:17 ƒe nya nu la, aleke míawɔ anye xɔlɔ̃ vavã?\n5 Abe Aristarko ene la, míawo hã míate ŋu anye xɔlɔ̃ vavãwo ne míeku ɖe mía nɔviŋutsuwo kple mía nɔvinyɔnuwo ŋu goŋgoŋ, menye le ɣeyiɣi deamedziwo me ko o, ke le ‘xaxagbewo’ hã. (Xlẽ Lododowo 17:17.) Ne mía nɔvi aɖe to nɔnɔme sesẽ aɖe me do gɔ̃ hã la, agate ŋu ahiã na akɔfafa kokoko. Frances, * si dzila evea siaa ku le kansa ta le ɣleti etɔ̃ pɛ ko me la gblɔ be: “Mekpɔe be nɔnɔme sesẽwo nana míekpea fu hena ɣeyiɣi didi aɖe. Eye mekpɔa ŋudzedze ɖe xɔlɔ̃ vavã siwo ɖoa ŋku edzi be mekpɔtɔ le veve sem le dzinyelawo ƒe ku ta togbɔ be ɣeyiɣi aɖe va yi gɔ̃ hã la ŋu ŋutɔ.”\n6. Ne míenye nuteƒewɔlawo la, nu kae míawɔ?\n6 Xɔlɔ̃ siwo wɔa nuteƒe la, tsɔa nuwo saa vɔ ale be woate ŋu akpe ɖe wo nɔviŋutsu kple nɔvinyɔnuwo ŋu. Le kpɔɖeŋu me, wokpɔ dɔléle vɔ̃ɖi aɖe le nɔviŋutsu aɖe si ŋkɔe nye Peter ŋu. Wokpɔe be dɔléle sia ava nyra ɖe edzi kabakaba ahawui. Srɔ̃a, Kathryn, gblɔ be: “Atsu kple asi aɖe si le míaƒe hamea me la yi kɔa dzi kpli mí hafi wokpɔ dɔléle ma le Peter ŋu. Ɣemaɣi tututue wotso nya me be yewomagblẽ mí ɖi le nɔnɔme sesẽ sia me o, eye wonɔa mía ŋu ɣesiaɣi si míehiã wo.” Aleke gbegbe wòfaa akɔ na míi ye nye esi be xɔlɔ̃ vavã, siwo akpe ɖe mía ŋu míado dzi le nɔnɔme sesẽwo me la le mía si!\nNYE AME SI DZI WOATE ŊU AKA ÐO ABE TIKIKO ENE\nAbe Tikiko ene la, míate ŋu anye xɔlɔ̃ si dzi woate ŋu aka ɖo ne mía nɔviwo le nɔnɔme sesẽwo me tom (Kpɔ memama 7-9 lia) *\n7-8. Le Kolosetɔwo 4:7-9 ƒe nya nu la, aleke Tikiko ɖee fia be yenye ame si dzi woate ŋu aka ɖo?\n7 Tikiko, si nye Kristotɔ si tso Roma ƒe nuto si le Asia me la, ɖee fia Paulo be yenye ame si dzi wòate ŋu aka ɖo. (Dɔw. 20:4) Le ƒe 55 K.Ŋ. me lɔƒo la, Paulo wɔ ɖoɖo be woadzɔ nu atsɔ akpe ɖe Kristotɔ siwo nɔ Yudea la ŋu, eye anɔ eme be Tikiko ye Paulo tia be wòakpe asi ɖe dɔ vevi sia ŋu. (2 Kor. 8:18-20) Emegbe esime wolé Paulo de gaxɔ me le Roma zi gbãtɔ la, Tikiko ye nye ame si wòdɔna. Etsɔa Paulo ƒe lɛtawo kple gbedeasi siwo nye dzideƒonyawo la yina na hame siwo le Asia.—Kol. 4:7-9.\n8 Tikiko yi edzi nye Paulo ƒe xɔlɔ̃ vevi si dzi wòka ɖo. (Tito 3:12) Menye Kristotɔ siwo nɔ anyi ɣemaɣi la katã dzie woate ŋu aka ɖo abe Tikiko ene o. Le ƒe 65 K.Ŋ. me lɔƒo esime wolé Paulo de gaxɔ me zi evelia la, Paulo ŋlɔ bena Kristotɔ siwo nɔ Asia nutoa me la dzudzɔ hadede kpli ye, ɖewohĩ le esi wonɔ vɔvɔ̃m na tsitretsiɖeŋu ta. (2 Tim. 1:15) Ke hã, Paulo te ŋu ka ɖe Tikiko dzi eye wògade dɔ bubu aɖe gɔ̃ hã esi. (2 Tim. 4:12) Ðikeke mele eme o be, edzɔ dzi na Paulo be xɔlɔ̃ nyui, abe Tikiko ene, le ye si.\n9. Aleke míate ŋu asrɔ̃ Tikiko ƒe kpɔɖeŋua?\n9 Míate ŋu asrɔ̃ Tikiko ƒe kpɔɖeŋua ne míenye xɔlɔ̃ si dzi woate ŋu aka ɖo. Le kpɔɖeŋu me, menye ɖeko míado ŋugbe na mía nɔviŋutsu kple nɔvinyɔnu siwo le nɔnɔme sesẽwo me tom la be míakpe ɖe wo ŋu ko evɔ o, ke míawɔ nu ŋutɔŋutɔwo atsɔ akpe ɖe wo ŋu hã. (Mat. 5:37; Luka 16:10) Ne ame siwo hiã kpekpeɖeŋu la kpɔe be yewoate ŋu aka ɖe mía dzi la, esia faa akɔ na wo ale gbegbe. Nɔvinyɔnu aɖe ɖe nu tae la me ale; egblɔ be, “Àɖe dzi ɖi, elabe ènyae be ame si do ŋugbe be yeakpe ɖe ŋuwò la ava kpe ɖe ŋuwò vavã abe ale si wògblɔe ene.”\n10. Le Lododowo 18:24 ƒe nya nu la, ame kawo gbɔe ame siwo le dodokpɔwo me tom alo ame siwo ƒo dzi ɖe le la ate ŋu akpɔ akɔfafa tso?\n10 Zi geɖe la, ame siwo le dodokpɔwo me tom alo ame siwo ƒo dzi ɖe le la kpɔa akɔfafa ne woɖe woƒe dzimenyawo gblɔ na xɔlɔ̃ aɖe si dzi woate ŋu aka ɖo. (Xlẽ Lododowo 18:24.) Esi woɖe nɔvi aɖe si ŋkɔe nye Bijay viŋutsu le haa me la, dzi ɖe le Bijay ƒo ŋutɔ. Egblɔ be, “Medi vevie be maɖe nye seselelãmewo agblɔ na nɔvi aɖe si dzi mate ŋu aka ɖo.” Subɔsubɔmɔnukpɔkpɔ si nɔ Carlos si le hamea me, si ŋu wòde asixɔxɔe, la ge le esi le vodada aɖe si wòwɔ ta. Egblɔ be: “Medi vevie be maɖe nye dzimenyawo agblɔ faa na ame aɖe si ase nu gɔme nam eye mabu fɔm o.” Carlos va ɖe eƒe seselelãmewo gblɔ na hamemetsitsiwo, eye wokpe ɖe eŋu wòte ŋu to nɔnɔme ma me do. Azɔ hã, ale si hamemetsitsiawo wɔ nu ɖe eŋu tufafatɔe, kple kakaɖedzi si su esi be womaʋu go nya siwo yegblɔ na wo o la fa akɔ nɛ.\n11. Nu kae míawɔ be míanye xɔlɔ̃ si dzi woate ŋu aka ɖo?\n11 Hafi míate ŋu anye xɔlɔ̃ si dzi woate ŋu aka ɖo la, ehiã vevie be míasrɔ̃ dzigbɔɖi. Esi nɔvinyɔnu Zhanna srɔ̃ dzo le egbɔ hegblẽe ɖi la, ekpɔ akɔfafa esime wòɖe eƒe seselelãmewo gblɔ na exɔlɔ̃ vevi aɖewo. Egblɔ be: “Woɖo tom dzigbɔɖitɔe togbɔ be manya gblɔ nya mawo ke zi gbɔ zi geɖe gɔ̃ hã.” Wò hã àte ŋu anye xɔlɔ̃ nyui ne ènye toɖola nyui.\nNYE AME SI LƆ̃NA FAA BE YEASUBƆ AME BUBUWO ABE MARKO ENE\nDɔmenyonu siwo Marko wɔ na Paulo la kpe ɖe eŋu wòte ŋu do dzi, nenema kee míawo hã míate ŋu akpe ɖe mía nɔvi siwo le nɔnɔme sesẽwo me tom la ŋu (Kpɔ memama 12-14 lia) *\n12. Ame kae nye Marko, eye aleke wòɖee fia be yenye ame si lɔ̃na faa be yeasubɔ ame bubuwo?\n12 Marko nye Yudatɔ Kristotɔ si tso Yerusalem. Eƒe ƒometɔ Barnaba nye dutanyanyuigblɔla si wonya nyuie. (Kol. 4:10) Anɔ eme be, nu de Marko ƒe ƒomea dzi, gake menye ga kple ŋutilãmenuwoe nye nu vevitɔ nɛ le eƒe agbe me o. Le Marko ƒe agbe me katã la, elɔ̃ faa subɔ ame bubuwo. Ekpɔ dzidzɔ le esia wɔwɔ me. Le kpɔɖeŋu me, ewɔ dɔ asi-le-asi-me kple apostolo Paulo kpakple apostolo Petro siaa le woƒe dɔdeasiwo me le ɣeyiɣi vovovo me. Anɔ eme be, Marko ƒle nuɖuɖu na wo, di dzeƒe na wo, eye wòwɔ dɔ bubu vovovowo tsɔ kpe ɖe wo ŋu. (Dɔw. 13:2-5; 1 Pet. 5:13) Paulo gblɔ tso Marko ŋu be enye ame siwo nye yeƒe ‘hadɔwɔlawo na Mawu Fiaɖuƒea’ la dometɔ ɖeka, eye egblɔ hã be ezu “ŋusẽdodo” na ye.—Kol. 4:10, 11, etenuŋɔŋlɔ.\n13. Aleke 2 Timoteo 4:11 ɖee fia be Paulo kpɔ ŋudzedze ɖe ale si Marko kpe ɖe eŋu nuteƒewɔwɔtɔe la ŋu?\n13 Marko va zu Paulo xɔlɔ̃ kplikplikpliwo dometɔ ɖeka. Le kpɔɖeŋu me, le ƒe 65 K.Ŋ. me lɔƒo esime Paulo nɔ gaxɔ me zi mamlɛtɔ le Roma la, eŋlɔ eƒe agbalẽ evelia na Timoteo. Le agbalẽ ma me la, Paulo bia tso Timoteo si be wòava Roma eye wòakplɔ Marko ɖe asi vɛ. (2 Tim. 4:11) Ðikeke mele eme o be, Paulo kpɔ ŋudzedze ɖe ale si Marko kpe asi ɖe eŋu le subɔsubɔdɔa me nuteƒewɔwɔtɔe la ŋu ale gbegbe, eya ta, edi be Marko nanɔ ye gbɔ le ɣeyiɣi sesẽ ma me. Marko wɔ nu vovovowo tsɔ kpe ɖe Paulo ŋu; ɖewohĩ edia nuɖuɖu alo agbalẽxatsaxatsa kple nuŋlɔtsi yina nɛ. Ale si Marko kpe ɖe Paulo ŋu hede dzi ƒo nɛ la anya kpe ɖe Paulo ŋu wòdo dzi le ɣeyiɣi susɔeawo me hafi woava wui.\n14-15. Nu kae míate ŋu asrɔ̃ tso Mateo 7:12 me nyawo me ku ɖe nu ŋutɔŋutɔ siwo míawɔ atsɔ ana kpekpeɖeŋu ame bubuwo ŋu?\n14 Xlẽ Mateo 7:12. Ne míele xaxawo me tom la, míekpɔa ŋudzedze ɖe ame siwo wɔa nu ŋutɔŋutɔwo tsɔ kpena ɖe mía ŋu la ŋu ŋutɔ! Ryan si fofo ku le afɔku dziŋɔ aɖe me la gblɔ be: “Ne èle xaxawo me tom la, nu geɖe siwo nèwɔna bɔbɔe gbe sia gbe tsã la wɔwɔ va dzena nu sesẽwo. Ne ame aɖe wɔ nu ŋutɔŋutɔ aɖe tsɔ kpe ɖe ŋuwò la, esia faa akɔ na ame ŋutɔ, ne edze abe nu sue aɖe wònye ene gɔ̃ hã.”\n15 Ne míeléa ŋku ɖe nu ŋu henɔa ŋudzɔ ɖe nu siwo me tom amewo le ŋu la, ɖewohĩ, míate ŋu ade dzesi mɔ siwo dzi míato akpe ɖe wo ŋu. Le kpɔɖeŋu me, nɔvinyɔnu aɖe tso le eɖokui si kpe ɖe Peter kple Kathryn, siwo ŋu míeƒo nu tsoe va yi la, ŋu hekplɔa wo yia kɔdzi be woaɖakpɔ ɖɔkta. Esi wònye be ŋutete megava nɔ Peter kple Kathryn siaa ŋu be woaku ʋu o ta la, nɔvinyɔnua wɔ ɖoɖo be nɔviŋutsu kple nɔvinyɔnu siwo le hamea me, siwo lɔ̃ faa be yewoakpe ɖe Peter kple Kathryn ŋu la nakpe asi ɖe wo ŋu le go ma me. Ðe ɖoɖo sia ɖe via? Kathryn gblɔ be, “Míese le mía ɖokui me abe ɖe agba gã aɖe do le mía dzi ene.” Mègabu ale si gbegbe dɔmenyonu suesuesue siwo nèwɔna na amewo la ate ŋu afa akɔ na woe la nu tsɛ gbeɖe o.\n16. Nu vevi kae míate ŋu asrɔ̃ tso akɔfafa na amewo ŋu le Marko ƒe kpɔɖeŋua me?\n16 Ðikeke mele eme o be, Marko nye Kristotɔ dovevienu. Teokrasigbanɔamedzi kpekpewo, siwo dometɔ ɖekae nye Nyanyuigbalẽ si ŋu eƒe ŋkɔ le la ŋɔŋlɔ nɔ edzi. Ke hã, Marko dia ɣeyiɣi faa akɔ na Paulo, eye Paulo hã se le eɖokui me be yeate ŋu abia Marko ƒe kpekpeɖeŋu faa. Angela, si xa nu vevie esime wowu eƒe ƒometɔ aɖe ŋutasesẽtɔe la, kpɔ ŋudzedze ɖe ale si nɔviawo hã lɔ̃ faa fa akɔ nɛ la ŋu ŋutɔ. Egblɔ be: “Ne xɔ̃wòwo di vevie tso dzi me be yewoakpe ɖe ŋuwò la, wonana wònɔa bɔbɔe be nàte ɖe wo ŋu. Womehena ɖe megbe be yewoakpe ɖe ŋuwò o.” Míate ŋu abia mía ɖokui be, ‘Ðe wonyam be melɔ̃na faa be mana kpekpeɖeŋu siwo ŋutɔŋutɔ mía nɔvi Kristotɔwo hiã la woamawo atsɔ afa akɔ na woa?’\nÐOE KPLIKPAA BE YEAFA AKƆ NA AME BUBUWO\n17. Aleke ŋugbledede le 2 Korintotɔwo 1:3, 4 ŋu ate ŋu aʋã mí be míafa akɔ na amewo?\n17 Nɔviŋutsu kple nɔvinyɔnu siwo hiã na akɔfafa la le mía dome. Míate ŋu agblɔ dzideƒonya siwo nɔvi bubuwo gblɔ tsɔ fa akɔ na mí la na woawo hã. Nɔvinyɔnu Nino, si mama ku, la gblɔ be: “Ne míeɖe mɔ be Yehowa nazã mí la, ate ŋu ato mía dzi afa akɔ na ame bubuwo.” (Xlẽ 2 Korintotɔwo 1:3, 4.) Frances, si ŋu míeƒo nu tsoe va yi la gblɔ be: “Nya siwo le 2 Korintotɔwo 1:4 la nye nyateƒe. Míawo hã míate ŋu awɔ nu siwo amewo wɔ tsɔ fa akɔ na mí la atsɔ afa akɔ na ame bubuwo.”\n18. (a) Nu ka tae ame aɖewo ate ŋu avɔ̃ be yewoafa akɔ na ame bubuwo? (b) Aleke míawɔ afa akɔ na amewo dzidzedzetɔe? Wɔ eƒe kpɔɖeŋu.\n18 Ele be míadi mɔ vovovo siwo dzi míate ŋu ato akpe ɖe amewo ŋu, ne míele vɔvɔ̃m na esia wɔwɔ gɔ̃ hã. Le kpɔɖeŋu me, ɖewohĩ míanɔ vɔvɔ̃m be míanya nya si míagblɔ alo nu si míawɔ na ame aɖe si le nɔnɔme sesẽwo me tom o. Hamemetsitsi aɖe si ŋkɔe nye Paul la ɖo ŋku agbagba si nɔviwo dze tsɔ kpe ɖe eŋu esime fofoa ku la dzi. Egblɔ be: “Mede dzesii be menɔ bɔbɔe na wo be woate ɖe ŋunye o. Womenyana nya si tututu yewoagblɔ nam o. Gake mekpɔ ŋudzedze ɖe ale si wodi vevie be yewoafa akɔ nam ahakpe ɖe ŋunye la ŋu.” Nenema kee nɔviŋutsu aɖe si ŋkɔe nye Tajon si ŋu anyigbaʋuʋu sesẽ aɖe gblẽ nu le la gblɔ be: “Le nyateƒe me la, nyemeɖo ŋku nya siwo amewo ŋlɔ ɖo ɖem le afɔkua megbe la dometɔ ɖe sia ɖe dzi o, gake meɖoa ŋku ale si wotsɔ ɖe le eme nam vevie hedi be yewoanya nenye be mele dedie la dzi.” Míate ŋu afa akɔ na amewo dzidzedzetɔe ne míeɖee fia wo be míetsɔ ɖe le eme na wo.\n19. Nu ka tae nèɖoe kplikpaa be yeanye “akɔfafa gã aɖe” na amewo?\n19 Esi nuɖoanyi sia ƒe nuwuwu le aƒe tum la, nuwo anɔ gbegblẽm ɖe edzi le xexea me eye agbea anɔ sesẽm ɖe edzi. (2 Tim. 3:13) Azɔ hã, esi wònye be míede blibo o, eye míewɔa vodada siwo nana míekpea fu ta la, míayi edzi ahiã na akɔfafa. Susu siwo ta Apostolo Paulo te ŋu do dzi nuteƒewɔwɔtɔe va se ɖe eƒe ku me la dometɔ ɖekae nye be, ekpɔ akɔfafa tso nɔvia Kristotɔwo gbɔ. Neva eme be, míanye nuteƒewɔlawo abe Aristarko ene, míanye ame siwo dzi woate ŋu aka ɖo abe Tikiko ene, eye míalɔ̃ faa asubɔ amewo abe Marko ene. Ne míewɔe alea la, míate ŋu akpe ɖe mía nɔviŋutsu kple mía nɔvinyɔnuwo ŋu be woayi edzi anɔ te sesĩe le xɔse la me.—1 Tes. 3:2, 3.\n^ mm. 5 Apostolo Paulo to nɔnɔme sesẽ geɖewo me le agbe me. Esime wònɔ nɔnɔme sesẽwo me tom la, nɔvia Kristotɔ aɖewo siwo nye eƒe hadɔwɔlawo la kpe ɖe eŋu hefa akɔ nɛ. Le nyati sia me la, míadzro nɔnɔme vevi etɔ̃ aɖewo siwo kpe ɖe nɔvi Kristotɔ mawo ŋu be wote ŋu fa akɔ na ame bubuwo nyuie la me. Azɔ hã, míadzro ale si míate ŋu asrɔ̃ woƒe kpɔɖeŋua la me.\n^ mm. 5 Míetrɔ ŋkɔ aɖewo le nyati sia me.\nAleke nàte ŋu anye nuteƒewɔla abe Aristarko ene?\nAleke nàte ŋu anye ame si dzi woate ŋu aka ɖo abe Tikiko ene?\nAleke nàte ŋu asubɔ ame bubuwo faa abe Marko ene?\nHADZIDZI 111 Nu Si Ta Míekpɔa Dzidzɔ Ðo\n^ mm. 56 NU SI LE EDZI YIM LE NƆNƆMETATAAWO ME: Aristarko kple Paulo kpe fu esime woƒe tɔdziʋua gbã.\n^ mm. 58 NU SI LE EDZI YIM LE NƆNƆMETATAAWO ME: Paulo ka ɖe Tikiko dzi, eye wòdea eƒe lɛtawo asi nɛ be wòatsɔ ayi na hameawo.\n^ mm. 60 NU SI LE EDZI YIM LE NƆNƆMETATAAWO ME: Marko wɔ nu vovovowo tsɔ kpe ɖe Paulo ŋu.\n‘Miheyi Ðawɔ Nusrɔ̃lawo’\nYehowa Lɔ̃ Wò Eye Edea Asixɔxɔ Ŋuwò!\n“Gbɔgbɔ La Ŋutɔ Ðia Ðase”\nMíayi Kpli Mi\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA January 2020\nOdio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA January 2020\nGBETAKPƆXƆ—TATA SI MÍESRƆ̃NA January 2020


Romatɔwo 10 | Biblia Le Internet Dzi | Xexe Yeye Gɔmeɖeɖe (1984)\n10 Nɔviwo, nye dzimedidi vevi, kple nye kukuɖeɖe na Mawu le wo ta, ye nye be woakpɔ ɖeɖe. 2 Elabena mele ɖase ɖim na wo be, dzo le wo me ɖe Mawu ŋu; gake menye le sidzedze vavãtɔ nu o; 3 elabena esi womenya Mawu ƒe dzɔdzɔenyenye o, ke boŋ wole didim be yewoaɖo yewo ŋutɔ tɔ anyi ta la, womebɔbɔ wo ɖokuiwo ɖe Mawu ƒe dzɔdzɔenyenye la te o. 4 Elabena Kristoe nye Se la ƒe nuwuwu, bene ame sia ame si ɖenɛ fiana be xɔse le ye si la nakpɔ dzɔdzɔenyenye. 5 Elabena Mose ŋlɔe ɖi be, ame si wɔa Se la ƒe nudidi dzɔdzɔeawo dzi la anɔ agbe to dzɔdzɔenyenye la dzi. 6 Gake dzɔdzɔenyenye si tso xɔse me la ƒo nu ale: “Mègagblɔ le wò dzi me be: ‘Ame kae alia ayi dziƒo?’ bene wòana Kristo naɖi ava, 7 alo: ‘Ame kae aɖi ayi aʋli me?’ bene wòana Kristo nafɔ tso ame kukuwo dome, hã o.” 8 Gake nya kae wògblɔ? “Nya la tsɔ ɖe gbɔwò, le wò ŋutɔ wò nu me kple wò ŋutɔ wò dzi me”; eyae nye xɔse ƒe “nya,” si míele gbeƒã ɖemee la. 9 Elabena ne èɖea gbeƒã ‘nya ma si le wò ŋutɔ wò nu me’ la le dutoƒo be Yesu nye Aƒetɔ, eye nèɖenɛ fiana tso wò dzi me be yexɔe se be Mawu fɔe ɖe tsitre tso ame kukuwo dome la, ekema woaɖe wò. 10 Elabena dzie wotsɔna ɖenɛ fiana be woxɔe se hena dzɔdzɔenyenye, gake nue wotsɔna ʋua eme le dutoƒo hena ɖeɖekpɔkpɔ. 11 Elabena Ŋɔŋlɔ la gblɔ be: “Ame sia ame si ziɔ eƒe xɔse ɖe eŋu la maɖu ŋukpe o.” 12 Elabena vovototo aɖeke mele Yudatɔ kple Helatɔ dome o, elabena Aƒetɔ ɖeka ye le wo katã nu, eye wònaa nu geɖe ame siwo katã yɔnɛ la. 13 Elabena “ame sia ame si yɔa Yehowa ƒe ŋkɔ la, woaɖee.” 14 Ke hã, aleke woawɔ ayɔ ame si dzi womexɔ se o la? Eye aleke woawɔ axɔ ame si ŋu nya womese kpɔ o la dzi ase? Eye aleke woawɔ asee, ne ame aɖeke meɖea gbeƒã o? 15 Eye aleke woawɔ aɖe gbeƒã, ne womedɔ wo ɖa hafi o? Abe ale si woŋlɔe ɖi ene, be: “Ame siwo ɖea gbeƒã nu nyuiwo ŋuti nya nyui la ƒe afɔwo nya kpɔ loo!” 16 Ke hã, menye wo katã ye ɖo to nya nyui la o. Elabena Yesaya gblɔ be: “Yehowa, ame kae xɔ nu si wose tso mía gbɔ la dzi se?” 17 Eya ta nu si wose la mee xɔse tsona. Eye nu si wose la tsoa nya si wogblɔ tso Kristo ŋu me. 18 Ke hã, mele biabiam be: Menye ɖe womesee o ɖe, alo menye nenemae oa? Nya lae nye be, “woƒe gbe ɖi hoo le anyigba blibo la katã dzi, eye woƒe nyawo de afi sia afi si amewo le le anyigba dzi.” 19 Ke hã, mele biabiam be: Menye ɖe Israel menyae o ɖe, menye nenemae oa? Gbã la, Mose gblɔ be: “Mato nu si menye dukɔ o dzi ana miaʋã ŋu; mato dukɔ masenugɔme aɖe dzi ana miado dziku.” 20 Gake dzi ɖo Yesaya ƒo ŋutɔ wògblɔ be: “Ame siwo menɔ diyem o la kpɔm; meɖe ɖokuinye fia ame siwo mebia tanye se o la.” 21 Gake egblɔ le Israel ya ŋu be: “Ŋkeke blibo la katã meke nye abɔwo me ɖo ɖe dukɔ si meɖoa to o, eye wòɖea ɖeklemi la gbɔ.”


GBE BUBU Albanian Amharic Arabic Bengali Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greenlandic Gujarati Hiligaynon Hindi Hungarian Igbo Indonesian Italian Japanese Kannada Kirghiz Korean Latvian Lithuanian Marathi Norwegian Papiamento (Curaçao) Polish Portuguese Romanian Russian Sepedi Setswana Slovak Slovenian Spanish Swahili Swedish Telugu Thai Turkish Ukrainian Vietnamese\nESI Fianyɔnu Victoria ƒe ɣeyiɣi me tomenukulawo te blema Pompeii-dudo kuku vivivi la, nusiwo ŋu woke ɖo la wɔ nuku na wo ale gbegbe. Ati kpakpɛ kple kpememe dzeaniwo ŋuti yɔ fũ kple gbɔdɔdɔnuwɔna ŋuti nutata geɖewo. Alesi nuawo tɔ ŋku na dziɖuɖumegãwo vevie na wotsɔ wo ɖaɣla ɖe blemanudzraɖoƒe ɣaɣlawo. Wokpa ŋkɔ “amamaɖeɖe nuwɔna”—tso Helagbe me nya pornē kple graphos, si gɔmee nye “nuŋɔŋlɔ siwo ku ɖe gbolowo ŋu”—na nutata tɔŋku siawo. Woɖe amamaɖeɖe nuwɔna gɔme egbea be “gbɔdɔdɔ ƒe nuwɔnawo ɖeɖe fia le agbalẽwo, nɔnɔmetatawo, kpememewo, sinimawo, kple nu bubuwo me, kple susu be woatsɔ anyɔ gbɔdɔdɔ ƒe dzodzro ɖe amewo me.”\nLe ŋkeke siawo me la, amamaɖeɖe nuwɔnawo bɔ ale gbegbe, eye edze abe enye nusi dzi woda asi ɖo le egbeŋkekea me tɔ akpa gãtɔ dome ene. Tsã la afisiwo woɖea sinima gbegblẽwo kple nuto siwo me gbolowo bɔ ɖo ko mee woakpɔe le, gake eva zu nusi bɔ ŋutɔ le nuto geɖewo me fifia. Wobu akɔnta be le United States ɖeɖe la, wokpɔa dɔla biliɔn ewo kple edzivɔ ƒe sia ƒe tso amamaɖeɖe nuwɔnawo ɖeɖe fia me!\nAmamaɖeɖe nuwɔna taʋlila aɖewo donɛ ɖe ŋgɔ be enye mɔnu si srɔ̃tɔ makpɔdzidzɔwo azã atsɔ ade dzo woƒe srɔ̃ɖeɖe si le gbɔdzɔgbɔdzɔm mee. Agbalẽŋlɔla aɖe gblɔ be: “Edea dzo ame ƒe nususukpɔ ŋutete me. Enaa mɔfiafia le alesi woawɔ ase vivi le gbɔdɔdɔ me ŋu.” Ame bubuwo gblɔna be edea nuƒoƒo tso gbɔdɔdɔnyawo ŋu faa ŋukpe manɔmee ƒe dzi ƒo. Agbalẽŋlɔla Wendy McElroy gblɔ be, “amamaɖeɖe nuwɔnawo kpɔkpɔ ɖea vi na nyɔnuwo.”\nGake menye amesiamee da asi ɖe nya mawo dzi o. Zi geɖe la, wogblɔna be amamaɖeɖe nuwɔnawo kpɔkpɔe hea nuwɔnaa me tsonu vɔ̃ɖi kple nɔnɔme gbegblẽ geɖe vɛ. Ame aɖewo gblɔ be amamaɖeɖe nuwɔnawo kpɔkpɔ gbɔe nyɔnuwo gbɔdɔdɔ sesẽe kpakple ŋutasesẽ le nyɔnuwo kple ɖeviwo ŋu ƒe nuwɔna ƒomevi bubuwo tsona. Ted Bundy, si nye amewula vɔ̃ɖi aɖe lɔ̃ ɖe edzi be “amamaɖeɖe nuwɔna si me ŋutasẽnuwɔna le kpɔkpɔ dzroa ye vevie.” Egblɔ be: “Amamaɖeɖe nuwɔna kpɔla mete ŋu kpɔa nɔnɔme sia dzea sii enumake alo kpɔnɛ be enye kuxi sesẽ o. . . . Gake eƒe ame dzodzro alea . . . kplɔa ame dea gbɔdɔdɔnuwɔna siwo me ŋutasesẽ nɔna me. Mele gbe tem ɖe edzi be ʋɛʋɛʋɛ la, nɔnɔme sia mee ekpɔkpɔ hea ame yinɛ. Menye zãdodo ɖeka me koe nudzroame sia ɖona ame me o.”\nLe alesi wole amamaɖeɖe nuwɔnawo ɖeɖe fia ŋu glãka hem madzudzɔmadzudzɔe kple alesi wòbɔ ɖe afisiafii ta la, ɖewohĩ àbia be, ‘Ðe Biblia na mɔfiame aɖe le nya sia ŋua?’\nBiblia Ƒo Nu le Gbɔdɔdɔnyawo ŋu Tẽ\nLe Biblia me la,woƒo nu le gbɔdɔdɔnyawo ŋu tẽ nya aɖeke maɣlamaɣlae. (Mose V, 24:5; Korintotɔwo I, 7:3, 4) Salomo xlɔ̃ nu be: ‘Kpɔ dzidzɔ le wò ɖekakpui me srɔ̃ ŋu. Nà eƒe no nemu wò ɣesiaɣi.’ (Lododowo 5:18, 19) Wona gbɔdɔdɔnyawo kpakple afisi woɖe mɔ le wo ŋu se ɖo ŋuti ɖaŋuɖoɖo kple mɔfiame siwo me kɔ. Womeɖe mɔ ɖe gbɔdɔdɔ le srɔ̃ɖeɖoɖoa godo ŋu o. Nenema ke womeɖe mɔ ɖe gbɔdɔdɔnuwɔna nyɔŋu manɔdzɔdzɔmenu ƒomeviwo katã ŋu o.—Mose III, 18:22, 23; Korintotɔwo I, 6:9; Galatiatɔwo 5:19.\nLe afisi woɖe mɔ ɖe eŋu le gɔ̃ hã la, wokpɔ mɔ na ameɖokuidziɖuɖu kple bubudede ame nɔewo ŋu. Apostolo Paulo ŋlɔ be: “Bubu nanɔ srɔ̃ɖeɖe me le amewo katã dome, eye womagaƒo ɖi srɔ̃ɖeba la o.” (Hebritɔwo 13:4) Taɖodzinu kple gɔmesese si nɔa amamaɖeɖe nuwɔnawo ɖeɖe fia ŋu mewɔ ɖeka kple nuxlɔ̃amenya sia le mɔ aɖeke nu kura o.\nAmamaɖeɖe Nuwɔnawo Troa Taɖodzinu si Le Gbɔdɔdɔ Ŋu\nLe esi teƒe be gbɔdɔdɔ nanye ŋutsu kple nyɔnu dome lɔlɔ̃ vavã si de to ɖeɖe fia wo nɔewo le srɔ̃ɖeɖe si ŋu bubu le me la, amamaɖeɖe nuwɔnawo ɖia gbɔ gbɔdɔdɔ hetronɛ. Woɖea gbɔdɔdɔnuwɔna si me lɔlɔ̃ mele o kple nuwɔna ɖigbɔwo fiana be woawoe doa dzidzɔ na ame eye be wonyo. Ame ŋutɔ ƒe vivisese dzaa ame evelia ƒe nuhiahiãwo gbɔ kpɔkpɔ ɖewoɖewoe alo naneke kura mawɔmawɔ le wo ŋu dzie wotea gbe ɖo.\nWonaa wòdzena abe ɖe gbɔdɔdɔ ƒe vivisese dzaa ko ta nyɔnuwo, ŋutsuwo, kple ɖeviwo li ɖo ene. Nyatakaka aɖe gblɔ be: “Wonɔa ŋku lém ɖe ametia ƒe nɔnɔme ŋu hekpɔa mɔ be yewoakpɔ dzedzeme aɖe si mebɔ o atsɔ aɖɔ amea ƒe nyonyoe.” Nyatakaka bubu ƒo eta be: “Nyɔnuwo ɖeɖe fia woƒe ŋkɔ mayɔmayɔe, be wonye amesiwo le klalo ɣesiaɣi na gbɔdɔdɔ, be wonye gbɔdɔdɔnu maɖinuwo na ŋutsuwo, kple ama ɖeɖe wo ɖe ga kple modzakaɖeɖe ta, mate ŋu aɖe nyɔnuwo afia be wonye amesiwo ŋu asixɔxɔ le abe ŋutsuwo ke ene, amesiwo ŋu wòle be woade bubui ahawɔ nu ɖe wo ŋu le lɔlɔ̃ me wòanya wɔ o.”\nTo vovo na nɔnɔme siawo la, Paulo ŋlɔ be, lɔlɔ̃ la “mewɔa nusi medze o. Media ye ŋutɔ tɔ o.” (Korintotɔwo I, 13:5) Biblia la xlɔ̃ nu ŋutsuwo be “woalɔ̃ woa ŋutɔwo wo srɔ̃wo abe woa ŋutɔwo ƒe ŋutilãwo ene” eye ‘woade bubu wo ŋu’ ke menye be woabu nyɔnuwo be gbɔdɔdɔ ƒe vivisese ta koe woli ɖo o. (Efesotɔwo 5:28; Petro I, 3:7) Ðe ame aɖe, eɖanye ŋutsu alo nyɔnu o, si nɔa ame bubuwo ƒe ama me kpɔm ɣesiaɣi le nɔnɔmetatawo me le nusi dze wɔma? Eye ɖe ame ma le bubu dem ame ŋu nyateƒea? Ðokuitɔdidi kple ameɖokuiŋububu ye amamaɖeɖe nuwɔnawo kpɔkpɔ ƒãna ɖe ame me, ke menye lɔlɔ̃ o.\nNu bubu gali si ŋu wòle be míade ŋugble le. Abe alesi nu manyomanyo ɖesiaɖe ƒe dzodzro nyɔnyɔ ɖe ame me le ene la, eteƒe medidina hafi nusi nyɔa dzodzro ɖe ame me le gɔmedzedzea me va zua nu tsɛ eye enu fana o. Agbalẽŋlɔla aɖe gblɔ be: “Mlɔeba la, [amamaɖeɖe nuwɔna kpɔlawo] va dia amamaɖeɖe nuwɔna si gaɖi gbɔ hetɔ ŋku wu . . . Wote ŋu zia woƒe kpeɖeŋutɔwo dzi dea gbɔdɔdɔnuwɔna ɖigbɔwo me . . . , woa [ŋutɔwo] ƒe ŋutete hena gbɔdɔdɔ ƒe lɔlɔ̃ ŋutɔŋutɔ ɖeɖe fia dzi ɖena kpɔtɔna.” Ðe nusia ɖi modzakaɖeɖe si me afɔku mele oa? Gake susu vevi bubu aɖe gali si ta wòle be woatsri amamaɖeɖe nuwɔnawo kpɔkpɔ ɖo.\nBiblia la Kple Dzodzro Vɔ̃\nTogbɔ be ame geɖe susu be naneke megblẽ le nusiwo anyɔ gbɔdɔdɔ ƒe dzodzro ɖe ame me ŋu bubu ŋu o alo afɔku mele wo me o hã la, Biblia ya mebui nenema o. Eɖe nu me eme kɔ ƒã be kadodo kplikplikpli aɖe le nusi míeƒãna ɖe susu me kple alesi míewɔa nui la dome. Kristotɔ nusrɔ̃la Yakobo gblɔ be: “Wotea amesiame kpɔna, ne eya ŋutɔ ƒe nudzodzro henɛ, eye wòblenɛ; emegbe la ne nudzodzro la fɔ fu la, edzia nuvɔ̃.” (Yakobo 1:14, 15) Yesu gblɔ be: “Amesiame, si ke kpɔ nyɔnu aɖe wòdzroe la, ewɔ ahasi kplii xoxo le eƒe dzi me.”—Mateo 5:28.\nAbe alesi Yakobo kple Yesu siaa ɖee fia ene la, seselelãme kple dzodzro siwo le amegbetɔwo me nue wowɔa nu ɖo. Ne wodo ŋusẽ dzodzro mawo henyi wo la, wova zua nudzroame sẽŋuwo mlɔeba. Tsitretsitsi ɖe nudzroamewo ŋu sesẽna ŋutɔ eye woate ŋu ahe ame ade nuwɔna ŋutɔŋutɔ me mlɔeba. Eyata nusi míetsɔ dea míaƒe susu me ate ŋu akpɔ ŋusẽ ɖe nusi míava wɔ mlɔeba la dzi vevie.\nGbɔdɔdɔ ƒe susu me xɔxɔ na ame ate ŋu ado kplamatse míaƒe Mawu subɔsubɔ tẽ. Nu ma tae Paulo ŋlɔ be: “Eyata miwu mia ŋutinu, siwo [nye] ahasiwɔwɔ, makɔmakɔnyenye, fiẽŋufiẽŋui, nudzodzro vɔ̃ kple ŋukeklẽ, si nye trɔ̃subɔsubɔ.”—Kolosetɔwo 3:5.\nLe afisia la, Paulo tsɔ gbɔdɔdɔ ƒe fiẽŋufiẽŋui sɔ kple ŋubiabiã, si nye dzodzro vɔ̃ si nɔa ame me ɖe nusi mele esi o ŋu. * Ŋubiabiã nye trɔ̃subɔsubɔ ƒomevi aɖe. Nukatae? Elabena ŋubiãla naa nusi le edzrom xɔa ŋgɔ na nusianu, enaa wòxɔa ŋgɔ na Mawu gɔ̃ hã. Amamaɖeɖe nuwɔnawo ƒãa nusi mele ame si o ŋuti dzodzro vɔ̃ ɖe ame me. Mawusubɔsubɔ ŋuti nuŋlɔla aɖe gblɔ be: “Ame bubu ƒe gbɔdɔdɔnuwɔna ye dim nèle be yeakpɔ. . . . Nusi ŋu nàva nɔ bubum koe nye gbɔdɔdɔnuwɔna ma si mele asiwò o la ŋuti dzodzro. . . . Nusi dzroa mí vevie lae míesubɔna.”\nAmamaɖeɖe Nuwɔnawo Gblẽa Nu\nBiblia xlɔ̃ nu be: ‘Nusiwo le dzadzɛ, nusiwo dze na lɔlɔ̃, nusiwo dze na gbɔgblɔ, ne nudzeamewɔwɔ aɖe li la, misusu nusiawo ŋuti!’ (Filipitɔwo 4:8) Amesi tsɔa eƒe ŋku kple susu ɖoa amamaɖeɖe nuwɔnawo ŋu le Paulo ƒe nuxlɔ̃amea gbem. Amamaɖeɖe nuwɔnawo mesɔ o elabena edaa nuwɔna si wòle be wòanɔ ɣaɣlaƒe wu nusianu la ɖe dugbadza ŋukpe manɔmee. Enye ŋukpenanu elabena eɖia gbɔ amewo henaa wowɔa nusi mele dzɔdzɔmenu o. Enye nusi me lɔlɔ̃ mele o elabena medoa tufafa alo belélename ɖe ŋgɔ o. Ðokuitɔdidi ƒe nudzodzro vɔ̃ koe wòdona ɖe ŋgɔ.\nAmamaɖeɖe nuwɔnawo kpɔkpɔ naa agbagba si dzem Kristotɔ le be ‘yealé fu vɔ̃’ me gbɔdzɔna alo gblẽna elabena nuwɔna gbegblẽ ɖigbɔwoe wòɖena fiana. (Amos 5:15) Edea nuvɔ̃wɔwɔ ƒe dzi ƒo eye enye tsitretsitsi ɖe Paulo ƒe dzideƒonamenya si wòŋlɔ na Efesotɔwo be “ke ahasiwɔwɔ kple makɔmakɔnyenye katã alo ŋukeklẽ la womagayɔ eŋkɔ gɔ̃ hã le mia dome o, abe alesi wòdze ame kɔkɔewo ene, kple ŋukpenanu . . . kple atsaƒoƒo, siwo medze o” la ŋu.—Efesotɔwo 5:3, 4.\nNu nyui aɖeke mele amamaɖeɖe nuwɔnawo kpɔkpɔ me o. Ekpɔa ŋusẽ ɖe ame dzi hegblẽa ame dome. Ate ŋu agblẽ ƒomedodowo me, etrɔa gbɔdɔdɔ ƒe ɖekawɔwɔ si le dzɔdzɔme nu wòzua ŋukpenanu wɔwɔ. Egblẽa ekpɔla ƒe susu kple gbɔgbɔmemenyenye dome. Edea ɖokuitɔdidi kple ŋukeklẽ nuwɔnawo ƒe dzi ƒo hefiaa amewo be woabu ame bubuwo abe nusiwo woatsɔ aɖi kɔ na woƒe dzodzrowo ko ene. Egblẽa ame ƒe agbagbadzedze be yeawɔ nu nyui eye dzitsinya nyui nanɔ ye si la dome. Vevietɔ wu la, ate ŋu ade abi ame kple Mawu dome gbɔgbɔmeƒomedodo ŋu alo agblẽ edome. (Efesotɔwo 4:17-19) Nyateƒee, amamaɖeɖe nuwɔnawo nye dɔvɔ̃ si wòle be woaƒo asa na.—Lododowo 4:14, 15\n^ mm. 20 Menye gbɔdɔdɔ ƒe dzodzro si le dzɔdzɔme nu—si nye gbɔdɔdɔ ƒe dzodzro si anɔ ame me ɖe srɔ̃a ŋu la ŋue Paulo nɔ nu ƒom tsoe le afisia o.\nAmamaɖeɖe nuwɔnawo troa amesi ƒe vidzinu to vovo ŋuti nukpɔsusu\nƉoe Ɖe Amewo Ɖoe Ɖe Amewo Amamaɖeɖe Nuwɔnawo Kpɔkpɔ—Modzakaɖeɖe Dzro Aɖe Koea?\ng02 7/8 axa 13-15


GBE BUBU Albanian Arabic Armenian (West) Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga German Greek Greenlandic Hiligaynon Hungarian Igbo Indonesian Italian Japanese Korean Latvian Lithuanian Macedonian Malagasy Malayalam Myanmar Norwegian Papiamento (Curaçao) Polish Portuguese Rarotongan Romanian Samoan Sepedi Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Thai Tsonga Turkish Ukrainian Urdu Vietnamese\nNYAGBLƆÐILA Yesaya gblɔ be: ‘Eme anyo na ame dzɔdzɔewo, elabena woaɖu woƒe nuwɔwɔwo ƒe kutsetse.’ Yesaya gagblɔ be: ‘Ame dzɔdzɔe ƒe toƒe nye dzɔdzɔenyenye.’ (Yesaya 3:10; 26:7) Edze ƒã be ne míewɔ nusi le dzɔdzɔe le Mawu ŋkume ko hafi kutsetse nyuiwo ado tso míaƒe nuwɔnawo me.\nGake aleke míawɔ azɔ le dzɔdzɔenyenye me? Yayra kawoe míate ŋu akpɔ mɔ na le esia wɔwɔ me? Eye aleke wòaɖe vi na ame bubuwo ne míenɔ agbe wòsɔ ɖe Mawu ƒe dzidzenu dzɔdzɔeawo nu? Blema Israel-fia Salomo ɖo biabia siawo ŋu esi wòɖe vovototo si le ame dzɔdzɔe kple ame vɔ̃ɖi dome fia, le Biblia-gbalẽ si nye Lododowo ta 10 lia me. Le esia wɔwɔ me la, ezã nyagbɔgblɔ “ame dzɔdzɔe(wo)” zi gbɔ zi 13. Wo dometɔ asieke dze le kpukpui 15 va ɖo 32. Ekema Lododowo 10:15-32 me dzodzro ana míakpɔ dzideƒonamenya geɖe. *\nSalomo fia asi alesi dzɔdzɔenyenye le vevie. Egblɔ be: “Hotɔ ƒe kesinɔnuwo nye du sesẽ nɛ; ke hiãtɔ ƒe gbegblẽ enye eƒe ahedada. Ame dzɔdzɔe wɔa eƒe dɔwɔfetu ŋu dɔ hena agbenɔnɔ; ame vɔ̃ɖi la wɔa eƒe viɖe ŋu dɔ hena nuvɔ̃wɔwɔ.”— Lododowo 10:15, 16.\nKesinɔnu ate ŋu akpɔ ame ta le nudzɔɖeamedzi aɖewo me le agbe me abe alesi ko du sesẽ me nɔnɔ kpɔa emenɔlawo ta vaseɖe afi aɖee ene. Eye ahedada ate ŋu ahe afɔku vɛ le nuɖiɖeame aɖewo me. (Nyagblɔla 7:12) Gake anɔ eme be fia nyanu la le nu xlɔ̃m ku ɖe afɔku si ate ŋu anɔ hokpɔkpɔ kple ahedada siaa me ŋu. Ate ŋu awɔ na kesinɔtɔ be yeada yeƒe mɔkpɔkpɔ katã ɖe yeƒe kesinɔnuwo dzi, ahanɔ bubum be yeƒe nu xɔasiwo le ‘abe gli sesẽ ene.’ (Lododowo 18:11) Eye ame dahe hã ate ŋu abui vodadatɔe be etsɔmemɔkpɔkpɔ aɖeke mele ye si o le yeƒe ahedada ta. Aleae wòdzɔe be wo ame evea siaa mete ŋu kpɔ ŋkɔ nyui le Mawu gbɔ o.\nLe go bubu me la, kesinɔnu ɖabɔ ɖe ame dzɔdzɔe si alo meɖale esi o eƒe nu dzɔdzɔe wɔwɔ ana wòakpɔ agbe. Le mɔ ka nu? Eyae nye be nusi le esi la dzea eŋu. Meɖea mɔ eƒe ganyawo doa kplamatse tenɔnɔ nyui si le esi le Mawu gbɔ o. Ame dzɔdzɔe ɖanye kesinɔtɔ alo ahetɔ o, agbe si nɔm wòle na wòkpɔa dzidzɔ fifia, eye agbe mavɔ nɔnɔ le etsɔ si gbɔna me ƒe mɔkpɔkpɔ le esi. (Hiob 42:10-13) Ne ame vɔ̃ɖi kpɔ ho gɔ̃ hã la, meɖea vi aɖeke nɛ o. Le esi wòakpɔ ŋudzedze ɖe kesinɔnuwo ƒe ametakpɔkpɔ ŋu ahanɔ agbe si sɔ kple Mawu ƒe lɔlɔ̃nu teƒe la, ezãnɛ tsɔ dea agbegbegblẽnɔnɔ dzi boŋ.\nIsrael-fia la yi edzi be “Amesi dzraa amehehe ɖo la, ele agbemɔ dzi; ke amesi mebua mokaname o la, etra mɔ.” (Lododowo 10:17) Biblia ŋuti nunyala aɖe gblɔ be woate ŋu ase kpukpui sia gɔme le mɔ eve nu. Ðeka ate ŋu anye be amesi dzraa amehehe ɖo eye wòwɔa nu dzɔdzɔe la le agbemɔ dzi, gake amesi gbea mokaname la trana le mɔ ma dzi. Woate ŋu agase kpukpui sia gɔme be “amesi xɔa amehehe la le agbemɔ fiam [ame bubuwo elabena eƒe kpɔɖeŋu ɖea vi na wo], gake amesi gbea ɖɔɖɔɖo xɔxɔ kplɔa amewo tranae.” (Lododowo 10:17, New International Version) Le go eveawo siaa me la, aleke gbegbe wòle vevie be míaxɔ amehehe eye míagagbe ɖɔɖɔɖo xɔxɔ o enye si!\nNa Lɔlɔ̃ Naxɔ Ðe Fuléle Teƒe\nEyome Salomo gagblɔ lododo aɖe si le akpa eve me, siwo ƒe gɔmesese sɔ, eye akpa evelia nye gbetete ɖe gbãtɔ dzi. Egblɔ be: “Amesi léa fu ame le adzame la, alakpanue.” Ne ame aɖe lé fu nɔvia le eƒe dzi me gake wòtsɔ numevivi alo amiɖeɖe ɖe nya tsyɔ edzi la, alakpatɔe wònye—‘alakpanu’ ye le esi. Fia nyanu la gblɔ kpee be: “Amesi lia ame gɔme la; bometsilae.” (Lododowo 10:18) Le esi ame aɖewo natsyɔ nu woƒe fuléle dzi teƒe la, wolia amesi wolé fui la ŋu alo kakaa ameŋugblẽnya tsoa eŋu. Esia nye bometsinu elabena alakpanyaa metrɔa nɔnɔme si le amea ŋutɔ si o. Eye nugɔmesela si se nyaa ava kpɔe be ameŋugblẽnyae eye magaka ɖe aʋatsokalaa dzi o. Eyata amesi le ame ŋu lim la gblẽa nu le eɖokui ŋu.\nMɔ dzɔdzɔeae nye be woagaka aʋatso alo agblẽ ame ŋu o. Mawu gblɔ na Israel-viwo be: “Megalé nɔviwò ɖe dɔme o.” (Mose III, 19:17) Eye Yesu xlɔ̃ nu eƒe nyaselawo be: “Milɔ̃ miaƒe ketɔwo [gɔ̃ hã] . . . eye mido gbe ɖa ɖe amesiwo le mia yome tim la ta, bena ne miazu mia Fofo, si le dziƒo la, ƒe viwo.” (Mateo 5:44, 45) Aleke gbegbe wònyo be míana lɔlɔ̃ nayɔ míaƒe dzi mee nye si ke menye fuléle o!\n‘Kpɔ Wò Nuyiwo Dzi’\nEsi fia nyanu la nɔ gbe tem ɖe alesi wòle vevie be míamlã aɖe la dzi la, egblɔ be: “Dadaƒu megbea nuƒoƒo vivivo me o; ke amesi kpɔa eƒe nuyiwo dzi la, nunyalae.”—Lododowo 10:19.\n“Bometsila ƒoa nu kpoloe.” (Nyagblɔla 10:14) ‘Bometsitsi doa go tso eƒe nu gbẽgbẽgbẽ.’ (Lododowo 15:2) Menye ɖe wole gbɔgblɔm be nukpoloeƒola ɖesiaɖe nye bometsila o. Gake aleke gbegbe wòle bɔbɔe be amesi ƒoa nu kpoloe nava zu amesi kakaa ameŋugblẽnya enye si! Nusi doa go tso bometsinya gbɔgblɔ me zi geɖe ate ŋu anye ŋkɔ gbegblẽ xɔxɔ, dzigbagbã, ƒomedodo me gbegblẽ, kple ŋutilãme nuveviwɔame gɔ̃ hã. “Afisi woƒoa nu kpoloe le la, nuvɔ̃wɔwɔ xɔa aƒe ɖi.” (Lododowo 10:19, An American Translation) Gawu la, amesi kpɔa nya aɖe gblɔna godoo tso nya sia nya ŋu gbɔ menya nɔna o. Megadzɔ be míanye nukpoloeƒolawo o.\nAmesi kpɔa eƒe nuyiwo dzi la, meƒoa asa na alakpadada ko o ke nunyala hãe wònye. Ebua tame hafi ƒoa nu. Esi lɔlɔ̃ na Yehowa kple didi be yeakpe ɖe ye haviwo ŋu nyateƒetɔe ye ʋãnɛ ta la, ebua ŋusẽ si eƒe nyawo akpɔ ɖe amewo dzi ŋu. Lɔlɔ̃ kple dɔmetɔtrɔ dzena le eƒe nuƒoƒo me. Edea ŋugble le alesi wòagblɔ nya wòadze to eye viɖe nanɔ eŋui ŋu. Eƒe nyawo le abe ‘sikatɔtɔŋuti le klosalogba me’ ene—eléa dzi na ame eye bubu nɔa eŋu ɣeawokatãɣi.—Lododowo 25:11.\n‘Kplɔ Ame Geɖewo’\nSalomo yi eƒe nyaa dzi be: “Klosalo nyuitɔ enye ame dzɔdzɔe ƒe aɖe; ke ame vɔ̃ɖi ƒe dzi mele ɖeke me o.” (Lododowo 10:20) Nya si ame dzɔdzɔe gblɔna la dza—abe klosalo nyuitɔ si me ɖinu aɖeke mele o ene. Esia nye nyateƒe matrɔmatrɔ le Yehowa subɔla gome elabena woawoe le Mawu ƒe Nya la me sidzedze si naa agbe la kakam na ame bubuwo. Woƒe Nufiala Gãtɔ, Yehowa Mawu, fia nu wo eye ‘wòtsɔ nusrɔ̃viwo ƒe aɖe na wo, ne woanya alesi woatsɔ nuƒoƒo akpe ɖe amesiwo ŋu ɖeɖi te la ŋui.’ (Yesaya 30:20; 50:4) Nyateƒee, woƒe aɖe le abe sika nyuitɔ ene elabena Biblia me nyateƒe lae wògblɔna. To vovo kura na ame vɔ̃ɖiwo ƒe dzimesusuwo la, viɖe nyui mavɔ ka gbegbe enye si le woƒe nyagbɔgblɔwo ŋu na amesiwo nye dzinyuitɔwo! Mina wòanye míaƒe didi vevie be míaƒo nu tso Mawu ƒe Fiaɖuƒea kple Mawu ƒe dɔ wɔnukuwo ŋu.\nAme dzɔdzɔe nye yayra na amesiwo te ɖe eŋu. Salomo yi edzi be: “Ame dzɔdzɔe ƒe nuyi kplɔa ame geɖewo; ke numanya wua bometsilawo.”—Lododowo 10:21.\nAleke ‘ame dzɔdzɔe kplɔa ame geɖewoe’? Hebrigbe me nya si wozã le afisia fia “alẽkpɔkplɔ.” (Lododowo 10:21, NW ƒe etenuŋɔŋlɔ) Gɔmesese si le eŋu fia amekpɔkplɔ kpakple amenyinyi, abe alesi ko blema alẽkplɔla léa be na eƒe alẽwoe ene. (Samuel I, 16:11; Psalmo 23:1-3; Hawo ƒe Ha 1:7) Ame dzɔdzɔe fiaa mɔ alo kplɔa ame bubuwo be woato mɔ dzɔdzɔe dzi, eye eƒe nuƒoƒo nyia amesiwo ɖoa toe. Emetsonu enye be wonɔa agbe si me dzidzɔ kple dzidzeme le wu, eye woate ŋu akpɔ agbe mavɔ gɔ̃ hã.\nKe bometsila ya ɖe? Esi menyaa nu o ta la, mewɔa nu kple susu nyui aɖeke o eye metsɔa ɖeke le nusi ado tso eƒe nuwɔnawo me o. Amesia ƒomevi wɔa nusianu si dzroe eye mebua emetsonu ŋu o. Le esia ta eƒe nuwɔnawo hea fukpekpe vaa edzi. Esime ame dzɔdzɔe kpena ɖe ame bubuwo ŋu be woatsi agbe la, bometsila ya mete ŋu léa eya ŋutɔ ƒe agbe ɖe te gɔ̃ hã o.\nZi geɖe la, nusiwo dzɔa dzi na ame kple nusiwo medzɔa dzi nɛ o la ɖea amesi ƒomevi wònye fiana. Esi Israel-fia la le nyateƒenya sia ŋlɔm la, egblɔ be: “Alesi nu vlo wɔwɔ nye fefenui na bometsila la, nenema nunya le na nugɔmesela.”—Lododowo 10:23.\nAme aɖewo bua hadzegbenɔnɔ abe modzakaɖenu ene eye woƒoa wo ɖokui ɖe eme ko hebunɛ “fefenui.” Ame siawo megabua Mawu be enye amesi amegbetɔwo katã abu akɔnta na o, eye woŋea aɖaba ƒua woƒe nuwɔna gbegblẽawo dzi. (Romatɔwo 14:12) Woƒe tamebubu tro ale gbegbe be wova susunɛ be Mawu mele yewoƒe nuwɔna gbegblẽawo kpɔm o. To woƒe nuwɔnawo me la, wole gbɔgblɔm be: “Mawu aɖeke meli o.” (Psalmo 14:1-3; Yesaya 29:15, 16) Wotsi bome loo!\nGake nugɔmesela ya nyae be hadzegbenɔnɔ menye fefenu o. Enya be medzea Mawu ŋu o eye ate ŋu agblẽ woa kple Mawu dome ƒomedodo me. Agbe ma ƒomevi nɔnɔ nye bometsitsi elabena mena bubu nɔa ame ŋu o, egblẽa srɔ̃ɖeɖe me, egblẽa nu le susu kple ŋutilã ŋu, eye menaa wògakpɔa ŋudzedze ɖe gbɔgbɔmenuwo ŋu o. Nunya anɔ eme be míatsri hadzedzegbenɔnɔ eye míalɔ̃ nunya abe alesi míalɔ̃ mía nɔvinyɔnue ene.—Lododowo 7:4.\nTui Ðe Gɔmeɖoanyi si Li Ke Dzi\nEsi Salomo nɔ asi fiam asixɔxɔ si le míaƒe agbe tutuɖo ɖe gɔmeɖoanyi nyui dzi ŋu la, egblɔ be: “Nusi sim ame vɔ̃ɖi le la, eyae dzɔna ɖe edzi; ke ame dzɔdzɔewo ƒe didi vaa eme na wo. Ne ahomya ƒo la, ekema ame vɔ̃ɖi la nu ayi; ke ame dzɔdzɔe la ali ke tegbee.”—Lododowo 10:24, 25.\nAme vɔ̃ɖi ate ŋu ana vɔvɔ̃ naɖo ame bubuwo. Gake mlɔeba nusi wòvɔ̃na nae dzɔna ɖe edzi. Esi gɔmeɖoanyi si wotu ɖe gɔmeɖose dzɔdzɔewo dzi mele esi o ta la, ele ko abe xɔ malike si amu bɔbɔe le ahomya sesẽ nu ene. Edzea anyi ne edo go nyaƒoɖeamenu. Gake ame dzɔdzɔe ya le abe ŋutsu si wɔ ɖe Yesu ƒe nyawo dzi ene. Enye “ŋutsu nyanu, si tu eƒe xɔ ɖe kpe gbadza dzi.” Yesu yi edzi gblɔ be: “Eye tsi dzana, eye tɔwo ɖɔna, eye yawo ƒona, eye wova nyẽa zi le nenem xɔ ma te, eye memuna o; elabena woɖo egɔme anyi ɖe kpe gbadza dzi.” (Mateo 7:24, 25) Amesia ƒomevi nye ame like—amesi tu eƒe tamebubu kple nuwɔnawo ɖe mawumegɔmeɖosewo dzi bliboe.\nHafi fia nyanu la nagayi vovototo si le ame vɔ̃ɖi kple ame dzɔdzɔe dome gbɔgblɔ dzi la, ena nuxlɔ̃amenya kpui aɖe si le vevie. Egblɔ be: “Alesi aha tsitsi le na aɖuwo kple dzudzɔ na ŋkuwo la, nenema kuviatɔ le na amesi dɔ dɔe.” (Lododowo 10:26) Aha tsitsi te ŋu nyɔa aɖu na ame. Atike si le eme wɔnɛ be wòvena le nu me eye ate ŋu anyɔ aɖu na ame. Dzudzɔ naa ŋku vea ame eye wofaa aɖatsi. Nenema ke amesiame si xɔa kuviatɔ ɖe dɔme alo dɔnɛ ɖe dɔgbe la, dzi akui eye wòaɖu agba godoo.\n“Yehowa ƒe Mɔ Enye Mɔ̃ Sesẽ”\nIsrael-fia la yi eƒe nyaa dzi be: “Yehowa-vɔvɔ̃ dzia agbe me ŋkekewo ɖe edzi; ke ame vɔ̃ɖiwo ƒe ƒewo ato ɖe eme. Ame dzɔdzɔewo ƒe lala zua dzidzɔ, ke ame vɔ̃ɖiwo ƒe mɔkpɔkpɔ zua ya.”—Lododowo 10:27, 28.\nMawuvɔvɔ̃ kpɔa ŋusẽ ɖe ame dzɔdzɔe dzi eye wòdzea agbagba be yeƒe tamesusuwo, nyagbɔgblɔwo, kple nuwɔnawo nadze Yehowa ŋu. Mawu kpɔa eta eye wònaa eƒe mɔkpɔkpɔ dzɔdzɔewo vaa eme nɛ. Gake ame vɔ̃ɖi ya nɔa agbe mawumavɔ̃mavɔ̃e. Adze ɣeaɖewoɣi abe ɖe eƒe mɔkpɔkpɔwo va eme ene, gake womenɔa anyi didina o elabena nuvlowɔwɔ alo dɔléle aɖe si eƒe agbenɔnɔ he va edzi la tsoa eƒe agbenɔƒe dzi. Eƒe mɔkpɔkpɔwo katã zua ya le eƒe kugbe.—Lododowo 11:7.\nSalomo gblɔ be: “Yehowa ƒe mɔ enye mɔ̃ sesẽ na fɔmaɖila, ke enye gbegblẽ na nu madzɔmadzɔ wɔlawo.” (Lododowo 10:29) Yehowa ƒe mɔ si woyɔ le afisia mefia agbemɔ si dzi wòle be míazɔ o ke boŋ efia mɔ si nu Mawu wɔa nu ɖe ameƒomea ŋu le. Mose hã gblɔ be: “Agakpe wònye, eƒe nuwɔwɔ de blibo; elabena eƒe mɔwo katã dzɔ.” (Mose V, 32:4) Mawu ƒe mɔ dzɔdzɔewo fia dedienɔnɔ na ame dzɔdzɔewo kple gbegblẽ na ame vɔ̃ɖiwo.\nMɔ̃ sesẽ ka gbegbe enye si Yehowa nye na eƒe amewo! “Ame dzɔdzɔe maʋã akpɔ o tegbee, ke ame vɔ̃ɖiwo matsi anyigba dzi o. Nunya miena tsoa ame dzɔdzɔe ƒe nu me; ke alakpaɖe atsrɔ̃. Ame dzɔdzɔe ƒe nuyi nyaa nya dzeto gbɔgblɔ, ke ame vɔ̃ɖi ƒe nu enye alakpago.”—Lododowo 10:30-32.\nEme nyona na ame dzɔdzɔewo eye woxɔa yayra le alesi wòzɔ le dzɔdzɔenyenye me ta. Nyateƒee, “Yehowa ƒe yayra—enye nusi wɔa ame kesinɔtɔ, eye mekpea vevesese ɖe eŋu o.” (Lododowo 10:22, NW) Ekema mina míakpɔ nyuie be míawɔ nu ɣesiaɣi wòasɔ kple Mawu ƒe gɔmeɖosewo. Mina míakpɔ míaƒe nuƒoƒo dzi nyuie eye míazã míaƒe aɖe atsɔ anyi ame bubuwo to Mawu ƒe Nya si xɔa ame ɖe agbe la fiafia wo me bene míakplɔ wo ava dzɔdzɔenyenye me.\n^ mm. 3 Àkpɔ Lododowo 10:1-14 me dzodzro deto le Gbetakpɔxɔ, July 15, 2001, ƒe axa 24-7.\nAɖe la ate ŋu anɔ abe “klosalo nyuitɔ” ene\nƉoe Ɖe Amewo Ɖoe Ɖe Amewo Zɔ Le ‘Dzɔdzɔenyenye’ Me\nw01 9/15 axa 24-28


1 Korintotɔwo 13 | Biblia Le Internet Dzi | Xexe Yeye Gɔmeɖeɖe (1984)\n13 Ne meƒoa nu le amegbetɔwo kple mawudɔlawo ƒe gbegbɔgblɔwo me, gake lɔlɔ̃ mele asinye o la, ke mezu ayawagba alo gakogoe si ƒe ɖiɖi tɔa tome. 2 Eye ne nyagbɔgblɔɖi ƒe nunana le asinye, eye menya nya ɣaɣla kɔkɔewo katã kple sidzedze katã, eye ne xɔse le asinye ale gbegbe be mate ŋu aho towo aɖada ɖe teƒe bubu, gake lɔlɔ̃ mele asinye o la, nyemenye naneke o. 3 Eye ne metsɔ nye nunɔamesiwo katã na, be woatsɔ anyi ame bubuwo, eye ne metsɔ nye ŋutilã na, bene maƒo adegbe, gake lɔlɔ̃ mele asinye o la, meɖe vi aɖeke kura nam o. 4 Lɔlɔ̃ gbɔa dzi blewu, eye wònyoa dɔme. Lɔlɔ̃ meʋãa ŋu o, meƒoa adegbe o, medoa eɖokui ɖe dzi glodzoo o, 5 mewɔa nu si mesɔ o, media ye ŋutɔ tɔ o, mebia dzi kabakaba o. Meŋlɔa vɔ̃ siwo wowɔ ɖe eŋu la ɖi o. 6 Mekpɔa dzidzɔ ɖe nu madzɔmadzɔ wɔwɔ ŋu o, ekpɔa dzidzɔ ɖe nyateƒe boŋ ŋu. 7 Enɔa te ɖe nuwo katã nu, exɔa nuwo katã dzi sena, ekpɔa mɔ na nuwo katã, edoa dzi le nuwo katã me. 8 Lɔlɔ̃ nu metsina gbeɖe o. Gake ne nyagbɔgblɔɖi ƒe nunanawo li la, woava ɖe wo ɖa; ne gbegbɔgblɔ bubuwo dodo li la, wo nu ava yi; ne sidzedze ƒe nunana aɖe li la, woava ɖee ɖa. 9 Elabena sidzedze afãafã ye le mía si, eye míegblɔa nya ɖi afã kple afã; 10 gake ne nu si le blibo la va ɖo la, woaɖe nu si le afãafã la ɖa. 11 Esime menye vidzĩ la, meƒoa nu abe vidzĩ ene, mebua tame abe vidzĩ ene, mesea nu gɔme abe vidzĩ ene; gake fifia si mezu ame tsitsi la, meɖe asi le vidzĩ me nuwɔnawo ŋu. 12 Elabena fifia la, míekpɔa nu flukpee to gahuhɔ̃e aɖe dzi, gake ɣemaɣi la, anye ŋkume kple ŋkume. Fifia la, menya nu afã kple afã, gake ɣemaɣi la, manya nu sia nu nyuie, abe ale si wonyam nyuie ene. 13 Gake azɔ la, nu etɔ̃ siawo kpɔtɔ li: xɔse, mɔkpɔkpɔ, lɔlɔ̃; ke nu siawo dometɔ si de ŋgɔ wu ye nye lɔlɔ̃.\n1 Korintotɔwo 13